Paula Kasares Lizarran (2/3), elkarrizketa |\n← Eñaut Elorrietaren kontzertua Lizarran: maiatzak 18\nGaurko “Sahara gure bihotzean” mintzaldia atzeratu egin da →\nPaula Kasares Lizarran (2/3), elkarrizketa\nPosted on 2013/05/08\tby lizarbeibar\n1969an Iruñean sortua. Euskal Filologia, Gizarte eta Kultura Antropologia eta Hizkuntza Plangintza ikasketak eginak ditu. Lanbidez euskara irakasle eta teknikari aritu da. 1998tik 2000ra Udako Euskal Unibertsitateko Soziolinguistika Sailaren arduraduna izan zen eta 2001etik 2003ra Hizkuntz Eskubideen Behatokiko zuzendaria. 2003tik orain artio Nafarroako Unibertsitate Publikoko irakasle elkartua da eta HIZNET Hizkuntza Plangintzako graduondoko ikastaroan ere eskolak ematen ditu. Hondar urteetan euskararen transmisioaren gainean ikertzen du eta horren gaineko doktore tesia bukatu berri du.\nOrain hiru hilabete dira gure artean izan genuela Paula, orduan elkarrizketa zeharo interesgarria egiteko aukera izan genuen. Hedabide batean argitaratu-ez argitaratu ibili eta gero, azkenean elkarrizketa blogean argitaratzea erabaki dut. Probestuz Eibarko III. transmisio mintegian bere azken ikerlan mamitsua aurkeztu duela (Iruñea eta Iruritako familien belaunaldiz belaunaldiko transmisioa, 600 orrialde inguru), berarekin solastuz urtarrilean egin genuen elkarrizketa zeharo interesgarria doakizue hemen:\nOngi etorri Lizarrara Paula.\nEmaten du hemen euskalduntzeak etengabe aurrera egin duela baina erabilerak, bada, sentsazioa da ezetz, ez duela aurrera egin; erabilera ez dela handitu. Hori egia al da?\nDatuek hori diote, bai, ez da Nafarroako kontua bakarrik, ezta ere eremu soziolinguistiko guztietakoa. Euskararen ezagutza apal xamarra den tokietan baina, nahiz eta ezagutzak goitti egin, erabilera ez da igotzen maila berean, aunitzetan ere ez da igotzen. Nafarroan adibidez hori gertatzen da, Nafarroa osoa hartuta ditugun dauetan erabilera duela 15/20 urte zegoen tokian dago. Erabilera beraz ez da mugitu, ezagutza aldiz bai, goratu da.\nSektore batzuetan ezagutza asko handitu da, ehunekoan behintzat, haurrena eta gazteena batipat, erabilera ez da handitu edo gutxienez, apal egin du. Zergatik?\nBada, azkenean ezagutza hizkuntza bat erabiltzeko ezinbertzeko kontua da, baino ez da aski, behar dira baldintzak hizkuntza hori erabili ahal izateko. Behar dira hastekotz beste solaskide batzuk, behar da nolabait erabilera arau edo erabilera ahalbidetzen duten inguruabar batzuk, baldintza batzuk; eta hori Nafarroan, hainbat tokitan, oso zaila da bermatzea.\nBertze alde batetik ezagutza egia da haunditu egin dela baina hizkuntzaren ezagutza ez da balio absolutuko kontua, hau da, ezagutza continuum bat da. Euskaldunak badira baino aunitzetan Iruñerrian, Lizarra edo Estellerria bezalako tokietan gutti dira, euskarak ez du gizarte erabilera haundia eta hiztun horiek duten ezagutza erlatiboa ere ez da gaztelaniarekin dutenaren parekoa. Hau da, jakin badakite baina ez dira hain eroso sentitzen euskaraz, ohitura dute dituzten harreman sareetan erdaraz egiteko … eta alderdi horiek guztiek eragiten diote erabilerari. Hau da, erabilera ez da ezagutzatik xuxenean sortzen den ondorio bat.\nEgin izan diren azkeneko ikerketek, gazteen euskararen erabileraren inguruan adibidez, erabilera hiru mailatako faktorerekin lotu dute. Alde batetik, norbanako mailako eragingarriak daude, adibidez oraintxen aipatu dautsudana. Ezagutzaren hizkuntz gaitasun continuum horretan, nola dago hiztuna? nola dago hizkuntza bere baitan? eroso sentitzen den, gai ote den ea. Gero, hiztun horrek duen hizkuntza ibilbidea, hau da hizkuntzak zer leku izan du bere bizitzan, zerekin lotzen du? familiakin edo…\nAlde batetik alderdi horiek denak daude, gero bertze maila batean daude gizarte harremanetarako, gizarte gertuko, hau da harreman sareetako kontuak: hurbil ote dituen euskaldunak, bai lagun taldean, familian, auzoan … bertzela erranda, soziolinguistikoki nun bizi den.\nEta, hirugarren maila batean, alderdi makro soziolinguistikoak. Hau da, hizkuntzak zer leku duen gizartean, estatusa, hizkuntzaren inguruko diskurtso edo, nolabait, pertzepzioak, adibidez teknologia berrietan hizkuntzan zer aukera dauden.\nHortaz, maila makro, mikro eta hiztunari lotutako horiek denen ondorioa da azken batean erabilera. Ordun, oker gabiltza uste baldin badugu ezagutza hutsetik sortuko dela xuxenean erabilera. Aunitz maila gehiagotan eragin behar da.\nBai, orain adibidez Arrue ikerketan agertutakoa, bi adinen arteko erkaketa horretan gauzak erabat aldatzen dira, ezta? Esan duzun makro, mikro eta norbanako horretan eragin berriak agertzen dira eta adinean aurrera egin ahala makroaren eta harreman sarearen eragina handitzen dira. Gutxi gora behera hori izango zen.\nZailtasun horiek guztiak direla eta, erdaldunduetako eskualdeetan gazte euskaldunei, euskararen erabilerak sortzen dien sentsazioa aztertua duzu. Aipatzen dituzu ere gazte ezinduak.\nBatzutan nere ikasle ziren gazte horien testigantzak jasotzen nituen eta aunitz lekukotasunetan hori arrapatzen nuen, haien hitzei haiek xuxenean formulatzen zuten gauzei hori usaitzen nien, bada ezin bat. Batzutan errudun sentitzen ziren, hain xuxen ere hiztunak inguruan duen hizkuntzaren nahien aldekoa ez den inguru horren aintzinean nola sentitzen den. Badakite “erabili behar dugula, baina batzutan, eskapatzen zaigu…” eta holakoak.\nErabili nahi bai, baino tresna komunikatiboak faltan, izan lagunartean goxo aritzeko haien gauzen gainean edo ironiaz, elkarri adarra jotzen … Agian administrazioko leihatila batera joan eta paper bat eskatzeko xarmanki moldatzen zara hizkuntza batean baino gero, denoi pasatu zaigu, ustezu aunitz dakigula eta gai gara Frantziako Iraultza montatzeko edo matematika teorema bat montatzeko ingelesez, ondotik baina pub batean txiste bat kontatzen dute eta ez dugu entenditzen. Maila horretako bizipenak batez ere.\nGazteen bizipenak jaso nituen eta euskaldun ezindua bezala deskribatu, hola patu nuen; badakit igual batzuetan, zera, badirudi maingu gabiltzela, baina modu metaforiko batean ulertu behar da. Euskaldun ezindua jarri nuen sumatu nuelakotz hiztun gisa frustrazioa bat, samin modu bat hor aitzinean.\nOrdun, holako egoeran bizi den norbaitek, gazte bat edo, hiru aukera izanen lituzke: batetik jarraitu frustrazio horretan, bestetik ahaztu frustrazio hori eta utzi albo batera euskara erabilpen funtzionalaren aldetik eta momenturen batean agian sentipen bezala ere, eta, azkenik nolabait euskararekin aurrera egin …\nEta hizkuntzaz goxatu, hori ez zitzaien ateratzen inondik ere, hizkuntzari lotutako gozamenik ez, eta hori iruditzen zitzaiten alarma pizteko modukoa.\nAdos, orduan hiru egoera horiek eman ahal zaizkio gazteari, ezta? aurrera segi, berdin jarraitu nahiz eta egoera hori ezin den luzaroan mantendu eta, azkenik, euskara albo batera utzi eta gozatu beste modu batean bizitzaz. Orduan, klaro, interesatzen zaiguna aurrenekoa da, gozatu euskaraz, zer egin ahal dugu gure ingurune honetan? Makroan eragin gutxi egin ahal dugu, baina norbanakoan eta ingurunean, zer dugu?\nHori da, bai. Garbi da hemen bezala berez toki guztietan haurrei begira hezkuntza izan dela gure historia hurbilean euskararen indarberritzeko prozesuan giltzarria. Noiz hasi ziren bada? 70. hamarkadan baino pixkat lehenxeago zenbait guraso xorok euskarazko irakaskuntzaren alde borrokatzeari ekin zioten eta horri esker gero gorpuztu den hezkuntza sistema publikoa. Nafarroan sistema publikoan ditugun gabeziak guztiak izanda ere, hori da gaur egun dugun, nolabait, euskaldunen mintegia. Hortik sortuko zaizkigu ermuinduko direnak eta hori zaindu behar da. Ze, hori ere ez da mehatxutik kanpo, badakigu Nafarroako sistema publikoan apostuak direla bertze hizkuntza batzuk, eta ez euskara. Hor lan egin behar da, alde batetik gaur eginen dugun saioekin, familiekin e.a., hori oso inportantea da.\nGarbi izan behar dugu baina, hizkuntz komunitate gisa eskolaren lana osatu behar dela, eta eskolaren lana osatu behar dela bi mailetan. Alde batetik indargarri afektiboen bidez, eta hau Fishmanek aspaldi erran zuen, eta bertze alde batetik indargarri instrumental praktikoen bidez.\nLehenbizikoak bai daudela gure eskutan neurri batean, familiari dagozkio, gertuko komunitateari … eta gaur propio, atsaldeko hitzaldian horren inguruan solastu behar dugu: familia erdaldunek ere zenbat gauza egin dezaketen nahi baldin badute beren umiak txikitatik elebidunak izatea. Indargarri afektibo hoiek batez ere familiari dagozkio, eta oso inportanteak dira. Edozein ingurutan da hala, baino gurean batez ere, erran nahi dut gurean, leku erdaldunduetan, oso inportantea baita familiek garbi izatea haurra D ereduan eskolatzeaz gain aunitz gauza daudela haien eskuetan.\nEskolatzea da egia erran oso erabaki inportantea; baina eskolatzea baino lehenago badira hautu inportanteak, eta eskolatzeaz kanpo zein eskolatzearen ondoren ere neska-mutiko horiek elikatu behar ditugu linguistikoki. Eta hor dago eremua, eskolaz kanpoko jarduerak, euskara modu gozagarrian landu, bizipen ernagarri gisa ttikien bizitzan sartu eta, hizkuntza transmititu ezin duten gurasoek ere, bederen jarrera eta balio positiboak transmititzea. Hau da, alderdi hori oso inportatea da, eta horrela osatu behar da eskolak egiten duen lana.\nGero, hain gure eskutan ez dagoena da nola osatu, nola indartu eskolaren lana. Batez ere, eskolaldia eta ondoan gizarteak emateko sari sozial batzuk euskaldunei. Hau da, gizartean euskarak nolabait bere prestigioa izatea, euskara jakiteak bere saria izatea. Hori gabe, holako sari pragmatikorik gabe, bueno, dana geldituko litzateke azken batean norbanakoen nahikari gogo nahi horietan. Hauek dira bi alderdiak, horiek jada aipatzen dittu erran bezala Fishmanek eta beste soziolinguista batzuek.\nSari horiek …\nAdibidez, Nafarroako gobernuak 1999tik egin duen hizkuntza politikan, atzera jotze horretan, hori izan zen hain xuxen ere helburua. Hain xuxen ere gizarteak ematen dituen sariak edo euskararen balio instrumental pragmatiko hoiek hartu zituen bere jomugan hori deuseztatzeko. Eta zer egin zuen? Adibidez, euskara baloratua ez izatea oposaketetan, euskara jakiteagatik inork ezein abantaila ezin izatea, are gehiago ia zigortu egiten da…\nHori da kontua, hain da inportantea nun Nafarroako Gobernuak ere bere hizkuntz politika gordindu zuelarik egin zuen lehendabiziko gauza izan zen balio instrumental-pragmatiko horiek hustu. Hau da, ezein familiak ez dezala matrikula bere haurra D ereduan pentsatuz euskara jakiteagatik etorkizun hobea izango duenik. Oso inportantea da hori…\nGazteei baino, horrek gurasoen motibazioari edo gero jada eskolatu ondoko gazteei eraginen die, ezta?\nHorrek azken batean biltzen du gizartean balio, prestigio maila bat… eta badu zerikustekorik gazteekin beraz. Egia da, gazteei xuxenena eragiten diena izaten dela bere bizipen gozarriak eta gero, erreferente onak. Ordun, nik ere hiru gauza aipatuko nituzke.\nBatetik, gazteek behar dituzte noski hizkuntza erabiltzeko espazio eta bizipen positiboak hizkuntzari lotutak, izan kontzertuak, izan kuadrillan, edozein gauza… gero balioak, eta hori ere jorratu behar da, familiak, eskolak, komunitateak… balioztatu behar du hizkuntzaren erabilera, nolabait animatu behar da. Diskurtsoa nolabait ere inportantea da. Eta azkenik erreferenteak, lehenago komentatu duguna, eta erreferenteei lotuta daude sari sozial horiek. Hau da, ikustea kontxo! euskalduna izatea bada zerbait!, ez egotea inbisibilizatuta; eta berdin zait pelotariak, futbolariak, kantariak, abeslariak, txirrindulariak… erreferenteak izan daitezke hainbertze, gizartean arrakasta edozein gauzetan lortu duen pertsona izan daiteke erreferente bat.\nHori izan da gure elkarrizketa horietako saiakera, ez? bide polita izan duen jende baten kontakizuna, helaraztea gurasoei bereziki eta haien bitartez denengana iristea, hori izan da helburua.\nGaia aldatuz, euskal periferia ideia hartuz, euskal munduaren lehentasuna ematen du izanen direla gune euskaldunak, UEMA adibidez, eta gero biztanleria handia duten lekuak: Iruñerria, Donostialdea, BAM, Gasteiz eta Bilbo handia. Hortik kanpo baina Euskal Herriaren zati bat geratzen da, periferia edo …\nNafarroa osoa da periferia bat…\nBai baina Iruñerriak behintzat, jende kopuruarengatik, ez hainbeste euskara ezagutzagatik, lehentasuna izanen da besteren aldean ezta?\nEuskal Herri mailan nik uste Iruñerria badela periferia. Nafarroarekiko periferia beste gauza bat da, periferiak beti dira erlatiboak. Nondik hartzen gunea, gune horrekiko aldatzen dira periferiak.\nOrduan, oraindikan okerrago, periferiaren periferia gara, ze lekutan geratzen gara gu!\nMetaperiferian! (kar, kar, kar). Oso interesgarria da gaia, lantxo bat egin nuen Valentzia eta Nafarroa erkatuz, oso gauza iruditsuak dituztelakotz. Biak dira alde horretatik periferia, gune baten periferia, haiek Kataluniako Principatekoekin diren bezalaxe Nafarroan hala da euskal gune politikoarekiko.\nEta bai, egia erran, ikusten nuen 1.996an Aznarrek hasi zuen lehendakaritzan zentralismoari ekin ziola eta oraindik ere horretan segitzen du PP-k. Bada, hain xuxen ere nun eragin zuen gehiago politika horrek? periferietan. Ezin, ezin eragin guneetan baino periferietan pilo bat nabaritu zen. Horrela, guk hemen Nafarroan nabaritu genuen UPNren politiketan, eta euskara kontuetan; Valentzian ere sumatu zuten.\nHau da, periferia izaten da, kasu hontan, espainiartasunaren atzaparraren gertuago dagoen gune bat ebitatzen duena bertze gunea indartzea. Eta hori erabat lotuta dago euskararekin, Nafarroa ezin da ulertu euskararen inguruan dagoen giroa ulertu gabe zer mamu dituzten Nafarroako aginte politikoan egon diren horiek. Hori dana euskara kontuetan islatu da.\nIñaki Martinez de Lunak galdetzen zion bere buruari eta Lizarrako lagun batek ere halatxu egin, non daude berriki euskaldundutako guraso horiek? ez da hainbeste nabari ez baitirudi (Arrue azterlanean kasu) seme-alabei lehen hizkuntzatzat euskara eman diotenik.\nLeku erdaldunduetan egia erran gurasoek oso garbi izan behar dute. Bi gurasoak euskaldunak izanda oso garbi izan behar dute familia euskalduna osatu nahi dutela. Hori behar dute solasgai bihurtu bikotekideen artean, behar dute adostu, hau da, erabaki bat da ezin dena utzi inertziaren baitan bertzenaz inertzia erdaraz heldu da eta beti jaten zaitu.\nHori hastekotz, gero arazoak daude bitariko bikoteetan, hau da, batek daki baina bertzeak ez, leku erdaldunduetan oso zaila da. Gauza bera, euskaldun den guraso horrek oso kontzientziatuta egon behar du eta gainera bertze gurasoaren laguntza behar du, sistematikoki mantentzeko hizkuntza haurrarekin. Eta hori oso zaila gertatzen da, zeatik? familia zabala normalean aitatxi-amatxi, izeba-osaba … ez direlako euskaldunak eta hortaz, guraso horiek, batzutan modu deserosoan bizi dute egoera, edo aldatu behar izaten dute eta “jo! ta bai, bakarrik baldin banago haurrarekin bai egiten dudala baina eta bertze batekin baldin badago? eta bertze batekin?”. Ia beti dago norbait, guttitan zaude bakarrik haurrarekin.\nHonen inguruan Iruñean egin dut ikerketa eta hori sumatu dut, ez dela berez erraxa. Baldintza aunitzen ondorioa da bitariko bikoteen seme-alabek izatea euskara ere lehen hizkuntza. Nik uste dut hori aztertu behar dela gehiago. Eta erran datsudana, bi gurasoak euskaldunak direlarik biek oso garbi izan behar dute, baina bietariko bat euskalduna delarik, oso garbi izateaz gain, kontrako baldintza aunitzi aurre egiteko kontzientzia izan behar du guraso horrek.\nEsker anitz Paulari, honen lanarengatik eta elkarrizketarako eskaini didan denborarengatik, espero niretzako bezain interesgarria suertatu izana ere zuei!\nPaula Kasares Lizarran (2/3), elkarrizketa -ri erantzun bat\nNere postekin loturak: Izkiriaturik aurkitu ditudan ene artikuluak (IV) - Garaigoikoa


Vaite - Wikipedia, entziklopedia askea.\n47°35′31″N 5°43′42″E / 47.5919°N 5.7283°E / 47.5919; 5.728347°35′31″N 5°43′42″E / 47.5919°N 5.7283°E / 47.5919; 5.7283\nBrotte-lès-Ray, Autet, Dampierre-sur-Salon, Membrey, Roche-et-Raucourt eta Savoyeux\n111 (%49.1) 107 (%47.3)\nVaite Frantziako udalerria da, Saona Garaia departamenduan dagoena, Borgoina-Franche-Comté eskualdean. 2013an 219 biztanle zituen.\n2007an Vaite udalerrian erroldatutako biztanleak 219 ziren. Familiak 92 ziren, horien artean 20 pertsona bakarrekoak ziren (20 bakarrik bizi ziren emakumeak eta 20 bakarrik bizi ziren emakumeak), 40 seme-alabarik gabeko familiak ziren, 28 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 115 etxebizitza zeuden, 90 familiaren etxebizitza nagusia ziren, 11 bigarren erresidentzia ziren eta 14 hutsik zeuden. 108 etxeak ziren eta 7 apartamentuak ziren. 90 etxebizitza nagusietatik 76 bere jabearen bizilekua ziren eta 14 alokairuan okupaturik zeuden; 1ek bi gela zituen, 6 etxek hiru zituzten, 28 etxek lau zituzten eta 55 etxek bost zituzten. 79 etxek euren parking plaza propioa zuten azpian. 36 etxetan ibilgailu bat zegoen eta 48 etxetan bat baino gehiago zituzten.\nVaite udalerriko biztanleria-piramidea 2009an .\n2007an lan egiteko adina zuten pertsonak 134 ziren, horien artean 94 aktiboak ziren eta 40 inaktiboak ziren. 94 pertsona aktiboetatik 90 lanean zeuden (51 gizon eta 39 emakume) eta 4 langabezian zeuden (4 emakume eta 4 emakume). 40 pertsona inaktiboetatik 20 erretiraturik zeuden, 10 ikasten zeuden eta 10 "bestelako inaktibo" gisa sailkaturik zeuden.\n2009an Vaite udalerrian 84 unitate fiskal zeuden, 211 pertsonek osaturik. Pertsona bakoitzeko diru-sarrera fiskalaren mediana urteko 16.836 euro zen.\n2007an zeuden 8 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 2 eraikuntza enpresak ziren, 2 ibilgailuen saltze eta konpontze enpresak ziren eta 1 ostalaritza eta jatetxe enpresa zen.\n2000. urtean Vaite udalerrian 9 nekazaritza-ustiategi zeuden, 595 hektarea erabiltzen.\nMembrey (1,2 km)\nBrotte-lès-Ray (1,8 km)\nRoche-et-Raucourt (3,5 km)\nVolon (3,5 km)\nRecologne (3,8 km)\nSeveux (4,2 km)\nTincey-et-Pontrebeau (5,1 km)\nSavoyeux (5,2 km)\nFerrières-lès-Ray (5,8 km)\nLavoncourt (5,8 km)\nBNF: 15272903n (data)\nOrriaren azken aldaketa: 15 abuztua 2021, 02:55.


Berdinkeriaren alde | Gizartea | Berria\nBerdintasuna. Orain urte erdi, joan den abenduan, manifestazio bat egin zuten Iruñean, Kontseiluak deituta, lelo honekin: Bide eman euskarari. Berdintasunaren alde. Hezkuntzako zerrenda bakarra zen eztabaidagai garai hartan Nafarroako Parlamentuan: irakasle elebidunak, bi hizkuntzetan irakasteko gai direnak, bi hizkuntzetako zerrendetan egon daitezkeen edo ez. Zerrenda bakarra ezartzea galarazi egin zuen legebiltzarrak, Ezkerrak bat egin zuelako oposizioko indarrekin. Berdintasuna. Bihar beste manifestazio bat egingo dute Iruñean, oposizioaren inguruko talde eta norbanako batzuek deituta, honako goiburu honekin: Berdintasunezko etorkizun baten alde. Erdaldunak «diskriminatu» egiten dituztela salatuko dute. Oinarria berbera da betiere: zer leku eduki behar duten elebidunek, Nafarroako bi hizkuntzak dakizkitenek, eta elebakarrek, bakarra dakitenek. Zer den berdintasuna. Eta zer berdinkeria.\nGobernua aldatu zenetik, euskararena izan da liskar iturri nagusietako bat, nagusia ez bada. Urteetan egindako hizkuntza politika atzerakoiak iraultzea zen gobernu berriaren eginkizuna, eta eman duen pauso bakoitzeko, txikiena izanda ere, oldean altxatu dira oposizioko indarrak alderdiak, sindikatuak, komunikabideak eta bestelako taldeak. Urtebete falta da hauteskundeetarako, eta euskararena izango da guda eremuetako bat. Bide horretarako lehen geldialdia izango da larunbateko manifestazioa manifestazioarekin bat egin dute oposizioko indar guztiek, baina etorriko dira gehiago bidean herriz herri mezu hori zabaltzeko autobus bat jarri du PPk.\nBide juridikotik egin dituzte eginahalak oposizioko indarrek, baina emaitzarik apenas jaso duten. Etengabe jo dute auzibidera, baina azken boladako epai guztiak aurkakoak izan dituzte: ez dute lortu, adibidez, administrazioko erabilera dekretua baliorik gabe uztea. Adierazgarria da aste honetan bertan iritsitako beste ebazpen bat. UPNk eta PSNk eskatuta, Nafarroako Kontu Auzitegiak ikertu egin ditu lau udalek ikastolei emandako laguntzak. Kukuak oker jo die: kontu auzitegiak legezko jo ditu laguntzak.\nParlamentuko talde horien irmotasunaren aldean, diskurtsoan erakutsi dute eboluzioa larunbateko manifestazioaren deitzaileek. Manifestu bat dute oinarri. Gozoa da: «Ez daukagu inolako fobiarik euskararekin. Zinez uste dugu gure kulturaren zati dela. Ez genuke onartuko euskaldunek lege diskriminaziorik, lanekorik edo sozialik jasaterik». Eta, areago, Hizkuntza Gutxituen Europako Gutuna hartu dute argudio gisa. Berdintasuna, hizkuntza eskubideak, diskriminaziorik eza. Nolabait, argudioak lapurtu dizkiote euskalgintzari.\nOposizioaren orain arteko diskurtsoa da, baina hobeto makillatua: Nafarroako Gobernua hartzen ari den neurriekin baztertu egiten direla erdaldun elebakarrak, eta «harmoniaren, errespetuaren, aukera berdintasunaren eta diskriminaziorik ezaren alde» egingo dutela manifestazioa larunbatean. Zera dute diskriminazioa salatzeko oinarri nagusia: lanpostu publiko batzuetan sartzeko garaian kontuan hartuko dutela euskara. Datuak argiak dira, hala ere. Hezkuntzan daude euskara betekizun gisa duten postu gehienak, eta hamarretik bat dira (%10,8); gainerako administrazio arloak hartuta, ez dira ehundik batera ere iristen (%0,9). Eta euskaldunak %13 dira Nafarroan 16 urtetik gorakoak; datozen urteetan areagotu egingo da portzentajea. Aldea bistan geratzen da datu soziolinguistikoak eta lanpostuak alderatzean. Euskara gaitasunik eskatzen ez duten 23.008 postu ditu Nafarroako Gobernuak: postu bat 20,4 erdalduneko euskara ulertzen dutenak ere multzo horretan sartuta. Euskara 2.953 lanpostutan eskatzen dute: lanpostu bat 23,4 euskalduneko. Eta ñabardura batekin: euskaldunak elebidunak dira, eta bi hizkuntzetan lan egiteko gai nahiz eta eragotzi egiten dieten arlo batzuetan. Hor berdintasunik eza.\n«Harmoniaren, errespetuaren, aukera berdintasunaren eta diskriminaziorik ezaren aldeko» martxa aurkezteko agerraldia egin zuten asteartean deitzaileek. Makillajeak kendu zituzten: «Erriberan D eredua jartzea diskriminazioa da: kentzen dituzu adimen urrikoak, immigranteak... eta guay-ak geratzen dira, Eta, gainera, ederki ordainduta». Deigarri dira horrelako adierazpenak, ikusita zer dioten manifestuan: «Nahi dugu euskara askatasun osoz hitz egin eta ikasi dadin, errespetu eta adiskidetasun giroan». Hau ere esan zuten agerraldian: «Bultza dezakezu txistua jotzea, baina ezin duzu administrazioko oposizioetan exijitu». Horra desberdinkeria.\nBiharko manifestazioak ezinegona eragin du gobernuan eta euskalgintzan. Hauteskundeetarako urtebete falta da, eta gudu zelaia are gehiago gogortzeko pausoa izango da, urratsak egiteko traba. Eta badago horretarako arriskua: geldialdian jausteko, beldurrak hartzeko, pausoak mantsotzeko. Adierazgarria da joan den astean Ahal Dugu-k ateratako ohar bat: «Herritarren kezken artean ez dago euskara». Arartekoaren txostena du argudiotzat: herritarren kexuetan gutxi direla euskararekin lotutakoak. Euskaldunen hizkuntza eskubideak nola urratzen diren maiz ohartarazi du Nafarroako Arartekoak berak, eta neurriak hartzeko eskatu ere bai: azkena, unibertsitate publikoan Erizaintza euskaraz ere eskaintzeko. Horra desberdinkeria, diskriminazioa, aukera berdintasunik eza.


Otsogorrigaina | Euskal-Herria.Org\nED50 30T X.669780, Y.4758310\nWGS84 42.956645 N, -0.919827 E.\nLarrau mt./ Ütürzeheta, Mintxate, Lojibarrea, Uztarroze. (Z.)\nOTXOGORRITXIPIA tumulua, Barazea / Xardekagaina mendia.\nBarazeatik ikusita ©inaxio\nMendi gutxi izanen dira Euskal Herrian hain izen ederra dutenak. Kartxela eta Barazearekin batera, Mintxateko zirku zirraragarria osatzen du Otsogorrigainak. Ohiko igoeretako bat Mintxatetik abiatzen da, belarrezko malda gogorretan gora. Arrako bentatik ere igo daiteke, Kartxelarekin batera, baita Larrauko mendatetik ere, Gaztarritik igaroz, txango luze baina gorabehera handirik gabean. Iparraldetik abiatzen diren bideak askoz ere neketsuagoak dira, gorabehera izugarriak direla medio.\nM. Belaskok bere hiztegian gogorarazten digun bezala, toponimian "gorri" hitzak batzuetan ez dio erreferentzia egiten koloreari, zuhaitzik edo babesik gabeko toki bati baizik.\n[ibilbide] Otsogorrigaina, ietxaburu-k\n2006, iraila 9 - 19:24 — Josu A. (ez da egiaztatu)\nOtsogorrigaina mendia Nafarroa eta Zuberoaren artean dago, Oritik gertu. Inguru zoragarri batean dago kokaturik, eta bertan lasaitasuna eta edertasuna da nagusi. Guk igo ginen egunean (irailaren hasieran) ez genuen pertsona bat ere bertan topatu egun osoan.\nLarrau mendatetik abiatu ginen (Otsagabia eta Larrañe artean). Tunela eta muga kotxez pasatu, eta Zuberoan sartu bezain laster, kilometro batera edo, hartu eskubian dagoen pista bat. Pista luzea da, 8 kilometroetakoa, eta kotxez egin daiteke (denbora eduki ezkero, gomendagarria da oinez egitea, ingurua merezi du eta). Guk 7. kilometroan utzi genuen kotxea, erreka eta txabola baten ondoan.\nToki horretan dagoen pakea eta bakartasuna leku gutxitan antzeman dugu. Belardi zabalek eta abereek (ardiak, behiak eta zaldiak)osatzen dute paisajea. Ori mendia, erraldoia, gure atzean geratzen da.\nPuntu horretatik hasi ginen igoera. Ordubete igo ondoren, belardi zabal eta lau batera heltzen da, eta hortik ikusten da ezker aldean Otsogorrigainaren gailurra. Ordu laurden batean muga egiten duen muino batera iristen da, "Otsogorrigaina txipia" izeneko puntura. Hesi luze bat dago muga egiten, eta gure aurrean Kartxela mendiaren irudi ikusgarria agertzen da ere.\nPuntu honetatik ezkerretara abiatuz, 20 minututan iristen da Otsogorrigainaren tontorrera. Igoera nahiko erraza da egin dugun bidetik, baina kontuz ibili behar da tontorretik gertu, beste aldean dagoen amildegia ez baita txantxetakoa.


✔ Rosario Vitoria omendu dute Beasaingo astearteko azokan » Crónica de Gipuzkoa\nInicio Gipuzkoa Rosario Vitoria omendu dute Beasaingo astearteko azokan\nbeasain – Joan den asteartean, Beasaingo azokaren asteroko altzoan ospatu zen XXIX. Errezil sagar lehiaketa eta XXXI. Fruitu eta barazki lehiaketa. Pandemiak ez du eten azokaren dinamika, eta lehiaketak normaltasun guztiz ospatu dira.\nBeasaingo azokako ekoizleen artean egiten den lehiaketa da, eta baserritarren lana balioan jarri eta saritzea du helburu. Gauzak horrela, errezil sagarrik onenak Aramako Iturriotz baserriko Patxi Arizmendirenak direla ebatzi da; bigarren postuan gelditu da Arriarango Ondarre baserriko Maria Luisa Urrestarazu, eta hirugarren saria Erauskin auzoan kokatuta dagoen Murugoena baserriko Iñaxi Aranbururentzat izan da.\nFruitu eta barazkiei dagokionez, Zegamako Altzibar baserriko Josetxo Mendiak irabazi du lehen saria, bigarrena Altamira auzoko Atari-eder baserriko Maria Rosario Txintxurretarentzat izan da, eta hirugarrena Lazkaoko Altune baserriko Maria Jesus Mujik.\nBide batez, azokako ekoizle holduenari omenaldia egiten zaio urtero; aurten Rosario Vitoria Etxeberria Bittori (Balda baserrikoa, Olaberria) izan da omendua. Sariak, Leire Artola alkateorde eta merkataritza eta landa eremuko arloburuak eman ditu eta garaikurrak Buztiña zeramika tailerreko kideek eginak izan dira.\nUdalak bertako eta garaian garaiko produktuen kalitatea eta kontsumoa sustatu nahi du kontsumitzaileak azokara erakarriz lehen sektorea indartzeko helburuz, eta horregatik, asteroko azoka bultzatzeaz ganancia hilabeteko lehen larunbatearen ere egia.\nArtículo anteriorCómo cambiar la batería del automóvil\nArtículo siguienteLa línea presupuestaria de indemnizaciones crece un 40%


GRINEN KOLOREA — Gaztezulo\nGRINEN KOLOREA https://www.gaztezulo.eus/ilustrazioak/grinen-kolorea https://www.gaztezulo.eus/@@site-logo/logoa.png\nIlustrazioa: Nahia Iglesias\n[Hurrengo kontakizuna egia bada ere, izen eta kokalekuak eraldatuak izan dira benetako protagonisten identitatea babesteko asmoz].\n2018ko inauteriak, Barakaldo. Neska-mutil kuadrilla pare bat aste barru jantziko duten mozorroa egiteko materiala erosten ari da. Aurten arraina da aukeratutako jantzia. Bakoitzak kolore ezberdin batez jantziko dela erabaki dugu, talde koloretsua izan dadin: laranja, berdea, arrosa, urdina, morea, gorria...\nGorka izan da aukeratzen lehenengoa: “Nik arrosa!” esan du, ezbairik gabe –egoeraren testuingurua dela eta, beharrezkoa da aipatzea Gorka euskal mutil zuri eta heterosexuala dela, baita nire neba ere–. Gainontzekoek, bestelako koloreak aukeratu dituzte, hurrenez-hurren.\n“Gorkak arrosa hartu du”, komentatu du neska batek. Lehenengo alarma. “Bai, berari koloreen kontua berdin zaio”, erantzun dut nik –bere jarrera justifikatuz-edo–. Bigarren alarma. “Ba ze ondo, horrela izan beharko luke”, gehitu du beste batek. Egoerak salbuespen kutsua hartu duela iruditu zait. Hirugarren alarma.\nInauterien biharamunean, talde argazkiari begira, “nesken” mozorro berbera eramatea erabaki duen mutil bakarra Gorka izan dela ohartu naiz; beste biek tematikarekin lotutako bestelako jantziak nahiago izan dituzte. Laugarren alarma.\nGenero berdintasunaren aldeko borrokan emakumeok lideratzeko lekukoa badaramagu ere, gizonezkoek betaurreko moreak janztea ezinbestekoa da. Gizon pribilegiatuak eta maritxuloak mugimendu feministan sator baino, bidelagun izan nahi ditut.\nMikro eta makromatxismoz inguraturik bizi garen gizarte honetan nahi baino gehiagotan erortzen gara heteropatriarkatutik heredatutako jarreretan. Egunez egun, birplanteatu beharreko egoera berriak sortzen dira, gure ustezko feminismoa kolokan jartzen dituztenak. Nahi baino gehiagotan galdetu diot neure buruari zein den biderik egokiena. Nahi baino gehiagotan saiatu naiz benetako genero berdintasunean oinarritutako testuingurua irudikatzen eta errealitateak zaplazteko batez esnatu nau.\nBaten batek esango luke ametsek askotan gure grinen kolorea dutela.


Derrigorrezko Bigarrren Hezkuntza | Elkar Hezi\nDerrigorrezko Bigarrren Hezkuntza\n12-16 urte bitarteko etapa honetan, ikasle bakoitzak bere alderdi fisikoa, motorra, kognitiboa, linguistikoa, afektiboa eta soziala garatzen jarraitzen du baina nerabezaroan sartzen da, honek dakartzan aldaketa fisiko eta psikologikoekin.\nGure helburu nagusia, ikasleek derrigorrezko hezkuntza amaitzen dutenean beraien gaitasunak ahalik eta gehien garaturik izatea da, gizartean ahalik eta modu autonomo, libre eta parte-hartzaileenean jarduteko gai izan daitezen.\nAldi berean, ondorengo ikasketak egiteko oinarriak ezartzen ditugu, etorkizunera begira hasi behar dira eta zein bide jarraitzea nahi duten aukeratzen hasi, horregatik aukerako ikasgaia dute azken urtean eta aurrera begira erabakiak hartzen joateko lagunduko dien orientazioa jasotzen dute ikastetxeko orientatzailearen eskutik.\nIrteerak: herrian edo herritik kanpo (Herri liburutegia, Arantzazu, Donosti, Bilbo Euskal Herriko aterpetxeetan bi edo hiru eguneko txangoak… ).\nEtengabeko ebaluazioaren bidez: egunero jasotzen ditugun datuei esker, une oro galde egin eta kontsultatu daiteke zein den seme-alaben bilakaera eta egoera, Alexia on-line aplikazioari esker. Hiruhilabete bakoitzean seme-alaben ikasketa prozesuaren nondik norakoak adierazten dituen txostena ematen zaie. Gurasoekin elkarrizketak hiru gutxienez, ebaluazio bakoitzaren ostean bat, gehi aurre-ebaluazioaren osteko komunikazioa. Honetaz gain, behar diren guztiak, irakasle zein tutoreek edota gurasoek eskaturik, berauen ordutegietara egokituak. Gainera, tutore/irakasle eta familien arteko email edota telefono bidezko komunikazioak egunerokotasunean erabat txertaturik daude.\nOrientazioaren helburua ikasleei une bakoitzean bere etorkizunerako erabaki egokiak hartzen eta bide batez gaitasunak autonomoki garatzen laguntzea da; baina mailaren arabera landutakoa ezberdina izango da.\nHurrengo ikasketa eta lanbide-garapenari dagokionez, sistematikoki:\n* D.B.H. 4: “Erabakiak hartzeko programa” tutoretzan, Ekintzailetasuna irakasgaia, orientazio jardunaldiak (otsaila aldera) eta 3. hiruhilabetean bakarkako elkarrizketak orientatzailearekin.\nHartara, Hezkuntza Jarduera Arrakastatsuak oinarri dituzten aldaketak martxan jarri ditugu ikastetxean, hezkuntza esparruan eta askotariko testuinguruetan, ikas jarduera unibertsalak, arrakasta izan dutenak eta nazioarteko hezkuntza komunitate zientifikoak bermatzen dituenak. Besteak beste, 0 Biolentzia, 0 urtetik, Talde Elkar Eragileak, Tertulia Dialogiko mota desberdinak (literarioak, curricukalarrak, pedagogikoak…) eta eskola elkartearen hezkuntza eskuhartzea Batzorde Mistoen bitartez.\nBatzuetan ez gara jabetzen gure burua oso azkar doala, orainaldia ez dugula gozatzen, besteak beste, zerbait epaitzen ari garelako, iraganeko sentsazio ezatseginak gogoratzen ari garelako, edo etorkizunarekiko kezka azaltzen zaigulako. Mindfulness praktikaren bitartez arreta orainera ekartzea lortuko dugu baina baldintza batekin, onarpena eta jarrera irekiarekin, epaitu gabe.\nBarruari begira jartzea, areago, barrua ere badugula (bir)deskubritzea, zaintzea eta lantzea, gaur egun agian inoiz baino gehiago, bizitza-opari oso ederra izan daiteke.\nHaur Hezkuntzako 3 urteko gelan hasi eta 2. Batxilergoa bitartean praktikatzen dugu.\nIkasleek garatu behar duten gaitasunetako bat gaitasun digitala izanik, garapen honetan gure ikasleek ahal den eta baliabide egokienak izan ditzaten, Informazio, Komunikazio, Ezagutza Teknologien ezarpenean gure ikasleak 5. mailatik aurrera ordenagailu pertsonalarekin lanean hasten dira, ikastetxean dauden ordenagailuak erabiliz. DBH eta Batxillergoaren kasuan ELKARHEZINET proiektua jarri genuen abian 2014-15 ikasturtean, honen ondorioz Bigarren Hezkuntzako ikasle bakoitzak bere ordenagailu pertsonala dauka. Horrela, metodologia berritzaileak erabiltzen dituzte, elkarlan dinamiko eta aktiboa, parte hartzailea eta sarekoa, testu liburuen erabilera asko murrizten delarik aldi berean.\nIkasleen gaitasunen garapenean ahal den arlo gehienetan laguntza emateko helburuaz, 2017-18 ikasturtetik aurrera DBH 3, 4 eta batxillergoan dauden ikasleak programa honetan parte hartzeko aukera dute. Bertan ikasleek, ahozko nahiz idatzizko ingelera, IKT-en erabilera, autonomia pertsonala eta lan egiteko orduan antolatzea garatzen dituzte, aldi berean batxillergoko titulu bikoitza lortzeko aukera izango dutelarik: Estatu Espainolak ematen duena eta Ameriketako Estatu Batuetakoa.\nHorretarako, EEBBko batxillergoko curriculumeko 6 ikasgai landu behar dituzte 3 edo 4 urtetan zehar, ingeleraz eta on-line, bi irakasleren gidaritzapean: ikastetxekoa bat eta EEBBetakoa bestea. Ikasgaiak aurrera ateratzeko periodikoki lanak bidali behar dizkio ikasleak hango irakasleari eta bideo konferentzietan parte hartu beharko du hango irakasleaz eta programako beste ikasle batzuekin batera, eztabaida saiotan.\nEEBBetako irakasleaz astero izango du harremana idatziz edo bideo konferentziaz. Ikastetxeko irakasleak ikasleen lana eta aurrerapenen jarraipena egingo du hemen, ikaslea, irakasle amerikarra eta gurasoekin kontaktuan egongo da, beharrezkoa den laguntza emateko.\nInformazio xeheagoa lotura honetan https:// www.academica.school/


Ezkerra eta hezkuntza • ZUZEU\nOihan Txabarrik ezkerrak itunpeko hezkuntzarekiko bide duen jarrera ezaindu du Alea atarian.\n“Kontatu zidaten ezkerrak aukera-berdintasuna duela helburu”\n4 pentsamendu “Ezkerra eta hezkuntza”-ri buruz\nTxarles 2016-10-16 23:34\nEzkerrak ez luke maite behar itunpeko hezkuntza? Eztabaidagarria iruditzen zait. Gurasoen kooperatibak, auto-antolakuntza, hezkuntza proiektu herrikoiak,…\nEspainiar hezkuntza sistema defendatzea jarrera ezkertiarra dela esatea aldiz, erokeria iruditzen zait. Estatuek sortzen dituzte hezkuntza sistemak eta gai zentrala da edozein nazioarentzat. Gure herrian espainiar estatuak inposatzen duen hezkuntza sistemaren alde hain sutsuki agertzen direnen interesa zein da?\nAnton 2016-10-17 14:38\n“Azaldu zidaten estatuak gehien dutenei gehiago kendu, eta gutxien dutenei eman behar diela”. Ez bide zenuen ondo ulertu. Galdetu Raxoyri Estatuak zer egin behar duen…\nEuskal Herriko hezkuntza publikoa, Espainiak ezarritako irizpideei men egitera behartuta dago. Hortik, guraso askok eta askok (gehienek?) guraso kooperatibek eratutako ikastolen alde egitea, adibidez.\nxuru 2016-10-18 11:10\nAtzo argitaratu zen EHAA-ko boletinean itunak berritzen eta sinatzeko agindua: 6 urterako da LOMCE-HEZIBERRIK agintzen duten moduan. tartean sexuaz segregatzen dituzten ikastetxeak barne.\nNI 2016-10-22 12:31\nEta zer moduz hezkuntza generazio berriak alderdi politiko batekiko nahieran adoktrinatzeko instrumentu gixa ordez gure seme alabei jakintza eta etorkizun bat emateko erabiltzen badugu?\nGero kexu gara gure gazteen maila kaxkarraz alor guztietan.Alderdi politikoak ahaztu egin duzue hezkuntza gurasoen gauza eta eskubidea dela eta hezitzaileetan delegatzen dugun gauza gaur egun materialki zaila litzakeelako gurasoek hezitzea.\nFilosofia,fisika,matematika,historia……..gehiago emango balitzaie eta alderdi soilik politiko konkretu bateko momentuan momentuko ideario politiko gutxiago hobe leudeke.


Fitxategiak – Page 74657 – Mediateka\nGrabazio data: 1989-08-14\nGaiak: denetarik, erlijioa: apaizak, euskara, kontakizuna, lana: gizon/emakumeen lana\n00:02:45 denetarik Mutil gazteak. Beraiek hamalau senide ziren. Bere lehengusua Labaienen zen mediku. Bat-batean hil zen. Bere mezan, komunioan euskaraz abestu zuten.\n00:04:12 euskara Euskarak asko balio du. Beraiek hori ikasi zuten eta haietaz barre egiten zuten. Iruñera joateko beldurrez egoten ziren, "aldeanas" deitzen zietelako. Orain berriz ordaindu egiten da euskara ikasteko.\n00:06:25 kontakizuna Orain bera Bartzelonan bizi da bere alabarekin. Kontakizuna: familia bereko lau belaunaldi zeuden.\n00:09:15 kontakizuna Uztailaren azken egunetan etorri zen, Arrarasko jaietarako. Gaztetan jotak dantzatzen ibiltzen zen beti. Baina "Hijas de Maria" ziren eta handik atera behar zituela esaten zuen apaizak.\n00:13:30 erlijioa: apaizak Apaizari buruz: Itsasokoa da, baina hogeita hamasei urte daramatza herrian. Ez da inoiz ateratzen etxetik eta ez du inorekin hitz egiten, zerbitzariekin besterik ez. Aurreko apaizak herriko jendearekin batera egoten ziren eta pilotan jolastu ere egiten zen bat gazteekin. Bera gaztea zenean apaizaren sotana azpian sartzen ziren eta apaiza pozik. Oraingo apaizak telebistarik ere ez du eta zer egin dezakeen etxean denbora osoan.\n00:16:00 denetarik Mutilak hogeita hamazazpi urte ditu eta Mariak adarra jotzen dio gaztetasuna pasatzen ari zaiola eta gehienek bezala bukatuko duela esanez. Beste pertsona batzuei buruz ari dira.\n00:17:40 lana: gizon/emakumeen lana Mutilek josten ikasten dute; ikasi beharko lukete?\n00:18:30 denetarik Erregimena jarri zion medikuak norbaiti. Asko gustatzen omen zitzaion gazta jatea.\n00:26:30 denetarik Bere lehengusu medikuaren hileta. Jendez gainezka zegoen, polizia eta dena egon zen antolatzen. Komunioko zatian euskaraz abestu zuten. Bihotzekoak emanda hil zen. Bere anaia ere horrela hil zen. Bere familiari buruz hitz egiten dute.


Zinema eta literatura arloko sortzaileak eta eragileak nazioarteratzeko bidaia poltsetarako diru-laguntzak 2017 - Eusko Jaurlaritza - Euskadi.eus\nZinema eta literatura arloko sortzaileak eta eragileak nazioarteratzeko bidaia poltsetarako diru-laguntzak 2017\nOhar garrantzitsua! Eskaera egiteko epea: 2017/06/09-2017/10/31. Epe hori amaitutzat joko da diru-zuzkidura amaitzen denean, Etxepare Euskal Institutuko zuzendariaren ebazpenaren bidez.\nArgitaratze-data 2017/06/08 Eskaera egiteko epea: 2017/06/09-2017/10/31. Epe hori amaitutzat joko da diru-zuzkidura amaitzen denean, Etxepare Euskal Institutuko zuzendariaren ebazpenaren bidez.\nEuskararen eremu geografikotik kanpo zinema- eta literatura-arloko sortzaileak eta eragileak nazioartekotzeko bidaia-poltsetarako diru-laguntzak ematea.\nZinema: zinema alorreko eragileek (zuzendariak, aktoreak, ekoizleak, gidoigileak) zinemaldietan eta zinema alorreko sariketetan parte har dezaten diru-laguntzak ematea, horietan beraien filmen bat aurkeztu edo ordezkatzeko hautatuak izan direnean. Zinemaldi edo sariketa horiek nazioartekotzat jotzeko ezinbestekoa izango da gutxienez hiru herrialdetako lanak programatzea.\nLiteratura: literatura sektoreko eragileek (idazleak, ilustratzaileak, itzultzaileak eta editoreak) literatura alorreko nazioarte mailako ekitaldietan parte hartzeko diru-laguntzak ematea, horietan libururen bat aurkeztu edo ordezkatu behar dutenean, sorkuntzaz jardun behar dutenean edo euskal ordezkaritza gisa doazenean.\nKanpo geratuko direnak\nEtxepare Euskal Institutuak sustatutako unibertsitate irakurletzen barruan antolatutako ekitaldiak, non eta ekitaldia ez duten gutxienez bi irakurletzek elkarlanean antolatzen.\nHezkuntza arautuarekin zerikusia duten gertakariak, eta edozein eratako ikastaroak.\nIzaera akademikoa duten kongresu, jardunaldi, hitzaldi, mintegi eta antzekoetan parte hartzea, horietan Etxepare Euskal Institutuak presentzia badu irakurletzen bidez.\nGastronomia edo kirol topaketa, jardunaldi, erakustaldi eta antzekoak.\nDeialdi honetarako gehienezko zenbateko orokorra hamabost mila (15.000) eurokoa izango da.\nDiru-laguntzen gehienezko zenbatekoa eta mugak\n5.000 km-tik harago egitekoak diren ekitaldiak: mila (1.000) euro.\n1.200 km-tik 5.000 km artean egitekoak diren ekitaldiak: zortziehun (800) euro.\nGehienez ere 1.200 km-tara egitekoak diren gertakariak: bostehun (500) euro.\nDiruz laguntzen diren gastuak eta laguntzen zenbatekoak\nJoan-etorria, ostatua eta dietak.\nSoilik ostatu gau baten gastua eta bi egunetako dietak onartuko dira ekitaldiko. Bi emanaldi edo gehiago izanez gero, bi gau eta hiru eguneko dietak ordaindu ahal izango dira.\nEkitaldi bakoitzeko pertsona bakar baten gastuak lagunduko dira.\nAutomobila erabiliz gero, zero koma hogeita bost (0,25) euro km-ko, gehi autopista eta aparkalekua. Kilometro-kopurua kalkulatzeko, pertsona fisiko edo juridikoaren egoitza soziala edo establezimendua hartuko dira abiapuntutzat\nIbilgailua alokatua denean, alokairuaren faktura, erregaia, autopista eta parking-a.\nOharra: Zabaldu nahi den obraren edo lanaren komunikazio-hitza euskara denean, sozietate-egoitza edo helbidea euskararen eremu geografikoan duten pertsona fisikoak ere aurkeztu ahal izango dira. Kasu horretan ezinbestekoa izango da errolda agiria aurkeztea.\nOharra: Zabaldu nahi den obraren edo lanaren komunikazio-hitza euskara denean, sozietate-egoitza edo helbidea euskararen eremu geografikoan duten pertsona fisiko edo juridiko pribatuak ere aurkeztu ahal izango dira. Kasu horretan ezinbestekoa izango da errolda agiria aurkeztea.\nZerga betebeharrak betetzen direla egiaztatzeko. | Zerga-betebeharrak eta Gizarte Segurantzarekikoak egunean ordainduta izatea\nZergak Nafarroako Foru Komunitatean ordaintzen badituzu, zerga-betebeharrak betetzen dituzula egiaztatzen duen egiaztagiria aurkeztu beharko duzu\nPirinio Atlantikoetako Departamenduko euskal lurraldeetako batean erroldatuta bazaude, dagokion Gizarte Segurantzarekiko betebeharrak eta zerga-betebeharrak betetzen dituzula egiaztatzen duen agiria aurkeztu beharko duzu.\nAdministrazioak ofizioz kontsultatuko du betekizun hau betetzen den ala ez. Beraz, ez da ziurtagiririk aurkeztu behar.\nEskakizun honen egiaztagiria soilik aurkeztu beharko duzu zergak hurrengo herrialdeetako batetan ordaintzen badituzu:\nPirinio Atlantikoetako Departamenduetako hiru euskal lurraldeak (Lapurdi, Nafarroa Beherea eta Zuberoa).\nEskakizun honen egiaztagiria soilik aurkeztu beharko duzu, egoitza soziala Pirinio Atlantikoetako Departamenduetako batean (Lapurdi, Nafarroa Behera eta Zuberoa) baduzu.\nEskatzailearen bizilekuari buruzko datuak egiaztatzeko | Sozietate-egoitza Euskal Autonomia Erkidegoan izatea\nOharra: Zabaldu nahi den obraren edo lanaren komunikazio-hitza euskara denean, egoitza soziala euskararen eremu geografikoan duten pertsona juridikoak ere aurkeztu ahal izango dira.\nDagokion ekitaldi fiskalean eta aurreko bi ekitaldi fiskaletan jasotako minimis izaerako diru-laguntzen berri ematea.\nDagokion ekitaldiara joan zarela egiaztatzeko | Dagokion ekitaldiaren arduradunak egindako kontratua, gonbidapena edo ziurtagiria.\nEBAZPENA, 2017ko martxoaren 31koa, Etxepare Euskal Institutuko zuzendariarena, zeinaren bidez euskararen eremu geografikotik kanpo zinema- eta literatura-arloko sortzaileak eta eragileak nazioartekotzeko bidaia-poltsetarako diru-laguntzak emateko prozedura ezartzen baita. Deialdiaren araudia\nDiru-laguntza hauek baldintzak betetzen dituzten eskabideen artean banatuko dira aurrekontuko zuzkidura agortu arte. Beraz, ebazpena emateko, eskabideak zein ordenatan aurkeztuko diren hartuko da kontuan zorrotz, dauden funtsak agortu arte. Ondorio horietarako, Ebazpen honen arabera eskabidea erregistroan sartzen den eguna eta ordua hartuko dira kontuan.\nJakinarazpenak Eusko Jaurlaritzako iragarki-taula elektronikoan egingo dira.\nEkitaldi bakoitzeko eskabide bana aurkeztuko da.\n2017ko urtarriletik abenduaren 31ra arte egitekoak diren ekitaldiak aurkez daiteke.\nArduradunaren kontratua, gonbidapena edo ziurtagiria\nPirinio Atlantikoetako Departamenduko euskal lurraldeetako batean erroldatuta bazaude, dokumentu hauek aurkeztu behar dituzu zure bizilekuari buruzko datuak egiaztatzeko:\nEgiaztagiriaren kopia eskaneatua (PDF formatuan).\nZerga-betebeharrak eta gizarte segurantzarekikoak betetzearen ziurtagiria.\nKasu hauetan, ziurtagirien kopia eskaneatua (PDF formatuan) aurkeztu beharko duzu.\nKasu hauetan, zerga-betebeharrak betetzen dituzulako ziurtagiriaren kopia eskaneatua (PDF formatuan) aurkeztu beharko duzu.\nKasu honetan, egiaztagiriaren kopia eskaneatua (PDF formatuan) aurkeztu beharko da.\nEgoitza sozialaren egiaztatzea\nAdministrazioak ofizioz kontsultatuko du betekizun hau betetzen den ala ez. Ez da egiaztagiririk aurkeztu behar.\nJatorrizko egiaztagiria edo egiaztagiriaren kopia konpultsatua.\nKasu hauetan, jatorrizko ziurtagiria edo ziurtagiriaren kopia konpultsatua aurkeztu beharko duzu.\nKasu hauetan, zerga-betebeharrak betetzearen jatorrizko ziurtagiria edo ziurtagiriaren kopia konpultsatua aurkeztu beharko duzu.\nKasu honetan, jatorrizko egiaztagiria edo kopia konpultsatua aurkeztu beharko da.\nEtxepare Euskal Institutua, Andre Zigarrogileen plaza 1, 20012 Donostia - San Sebastián\nJasotako diru-laguntzaren justifikazioa egiteko bi hilabeteko epea izango da, jarduera bukatutzat ematen den egunetik hasita. Jarduera abenduan bada, 2018ko urtarrilaren 31 baino lehen. Justifikazioa egiteko honako agiriak aurkeztu beharko dira:\nBidaiak, ostatua eta parking gastuak faktura bidez egiaztatuko dira, eta kilometroak eta dietak justifikatzeko, aski izango da formularioa betetzea.\nJustifikaziorako taulak (doc , 58.0 KB)\nJustifikaziorako taulak.doc (doc , 58.0 KB)


hamburgeren ahoskatzea: nola ahoskatu hamburger Ingelesa, Frantsesa, Italiera, Luxenburgera, Japoniera, Nederlandera, Portugesa, Daniera, Hungariera, Kroaziera, Alemana, Turkiera, Norvegiera, Poloniera, Tagalog, Estoniera, Eslovakieran\nNola ahoskatu hamburger\nhamburgeren ahoskatzea hemen Ingelesa [en]\nhamburgern ahoskera Ahoskatu duenak: falconfling (Estatu Batuak, Gizonezkoa)\nhamburgern ahoskera Ahoskatu duenak: srasarita (Estatu Batuak, Emakumezkoa)\nhamburgern ahoskera Ahoskatu duenak: Slick (Estatu Batuak, Gizonezkoa)\nhamburgern ahoskera Ahoskatu duenak: JessicaMS (Estatu Batuak, Emakumezkoa)\nhamburgern ahoskera Ahoskatu duenak: ynarakit (Estatu Batuak, Emakumezkoa)\nhamburgern ahoskera Ahoskatu duenak: morrison005 (Estatu Batuak, Gizonezkoa)\nhamburgern ahoskera Ahoskatu duenak: DavidP (Erresuma Batua, Gizonezkoa)\nhamburgern ahoskera Ahoskatu duenak: whiteo (Erresuma Batua, Emakumezkoa)\nhamburgern ahoskera Ahoskatu duenak: an32840 (Japonia, Emakumezkoa)\nhamburgern ahoskera Ahoskatu duenak: windfish (Australia, Gizonezkoa)\nhamburgern ahoskera Ahoskatu duenak: Felis70 (Kanada, Emakumezkoa)\nHobetu dezakezu? Zure ahoskatzea desberdina da? Ahoskatu hamburger Ingelesan\nPartekatu hamburger-ren ahoskera Ingelesan:\nhamburger adibidea esaldi batean\nHow do I make a decent hamburger?n ahoskera Ahoskatu duenak: flaze (Erresuma Batua, Gizonezkoa)\nI'd like to order a hamburger.n ahoskera Ahoskatu duenak: Atalina (Estatu Batuak, Emakumezkoa)\nhamburgeren ahoskatzea hemen Frantsesa [fr]\nhamburgern ahoskera Ahoskatu duenak: kelidee (Frantzia, Emakumezkoa)\nhamburgern ahoskera Ahoskatu duenak: spl0uf (Frantzia, Gizonezkoa)\nhamburgern ahoskera Ahoskatu duenak: Metzger (Kanada, Gizonezkoa)\nhamburgern ahoskera Ahoskatu duenak: apricot (Frantzia, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Frantsesan\nPartekatu hamburger-ren ahoskera Frantsesan:\ncasse-croûten ahoskera casse-croûte [fr]\nsandwichn ahoskera sandwich [fr]\nhamburgeren ahoskatzea hemen Italiera [it]\nhamburgern ahoskera Ahoskatu duenak: caffarella (Italia, Emakumezkoa)\nHobetu dezakezu? Zure ahoskatzea desberdina da? Ahoskatu hamburger Italieran\nPartekatu hamburger-ren ahoskera Italieran:\nhamburgeren ahoskatzea hemen Luxenburgera [lb]\nhamburgern ahoskera Ahoskatu duenak: piral58 (Luxenburgo, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Luxenburgeran\nPartekatu hamburger-ren ahoskera Luxenburgeran:\nhamburgeren ahoskatzea hemen Japoniera [ja]\nhamburgern ahoskera Ahoskatu duenak: usako_usagiclub (Japonia, Emakumezkoa)\nHobetu dezakezu? Zure ahoskatzea desberdina da? Ahoskatu hamburger Japonieran\nPartekatu hamburger-ren ahoskera Japonieran:\nhamburgeren ahoskatzea hemen Nederlandera [nl]\nhamburgern ahoskera Ahoskatu duenak: SylviaGirly (Herbehereak, Emakumezkoa)\nhamburgern ahoskera Ahoskatu duenak: Arie (Herbehereak, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Nederlanderan\nPartekatu hamburger-ren ahoskera Nederlanderan:\nhamburgeren ahoskatzea hemen Portugesa [pt]\nhamburgern ahoskera Ahoskatu duenak: ACE341 (Brasil, Gizonezkoa)\nhamburgern ahoskera Ahoskatu duenak: vivika_souza (Brasil, Emakumezkoa)\nhamburgern ahoskera Ahoskatu duenak: Quiastolita (Portugal, Emakumezkoa)\nHobetu dezakezu? Zure ahoskatzea desberdina da? Ahoskatu hamburger Portugesan\nPartekatu hamburger-ren ahoskera Portugesan:\nhamburgeren ahoskatzea hemen Daniera [da]\nhamburgern ahoskera Ahoskatu duenak: CMunk (Danimarka, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Danieran\nPartekatu hamburger-ren ahoskera Danieran:\nhamburgeren ahoskatzea hemen Hungariera [hu]\nhamburgern ahoskera Ahoskatu duenak: lszy (Hungaria, Emakumezkoa)\nHobetu dezakezu? Zure ahoskatzea desberdina da? Ahoskatu hamburger Hungarieran\nPartekatu hamburger-ren ahoskera Hungarieran:\nhamburgeren ahoskatzea hemen Kroaziera [hr]\nhamburgern ahoskera Ahoskatu duenak: loesvanbos (Kroazia, Emakumezkoa)\nhamburgern ahoskera Ahoskatu duenak: GoRoR (Suitza, Emakumezkoa)\nHobetu dezakezu? Zure ahoskatzea desberdina da? Ahoskatu hamburger Kroazieran\nPartekatu hamburger-ren ahoskera Kroazieran:\nhamburgeren ahoskatzea hemen Alemana [de]\nhamburgern ahoskera Ahoskatu duenak: Bitbuster (Alemania, Gizonezkoa)\nhamburgern ahoskera Ahoskatu duenak: andreashh (Alemania, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Alemanan\nPartekatu hamburger-ren ahoskera Alemanan:\nder Hamburgern ahoskera Ahoskatu duenak: Bartleby (Alemania, Gizonezkoa)\nIch esse einen Hamburger, wenn ich dorthin gehe.n ahoskera Ahoskatu duenak: Mravinszky (Alemania, Gizonezkoa)\nhamburgeren ahoskatzea hemen Turkiera [tr]\nhamburgern ahoskera Ahoskatu duenak: runafes (Turkia, Emakumezkoa)\nhamburgern ahoskera Ahoskatu duenak: surveyytu (Turkia, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Turkieran\nPartekatu hamburger-ren ahoskera Turkieran:\nhamburgeren ahoskatzea hemen Norvegiera [no]\nhamburgern ahoskera Ahoskatu duenak: FredrikMH (Norvegia, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Norvegieran\nPartekatu hamburger-ren ahoskera Norvegieran:\nhamburgeren ahoskatzea hemen Poloniera [pl]\nhamburgern ahoskera Ahoskatu duenak: AlexSmith (Polonia, Emakumezkoa)\nhamburgern ahoskera Ahoskatu duenak: coffeishare (Polonia, Emakumezkoa)\nHobetu dezakezu? Zure ahoskatzea desberdina da? Ahoskatu hamburger Polonieran\nPartekatu hamburger-ren ahoskera Polonieran:\nhamburgeren ahoskatzea hemen Tagalog [tl]\nhamburgern ahoskera Ahoskatu duenak: Organist (Estatu Batuak, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Tagalogn\nPartekatu hamburger-ren ahoskera Tagalogn:\nhamburgeren ahoskatzea hemen Estoniera [et]\nhamburgern ahoskera Ahoskatu duenak: allaraz (Finlandia, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Estonieran\nPartekatu hamburger-ren ahoskera Estonieran:\nhamburgeren ahoskatzea hemen Eslovakiera [sk]\nhamburgern ahoskera Ahoskatu duenak: ucok (Eslovakia, Gizonezkoa)\nHobetu dezakezu? Zure ahoskatzea desberdina da? Ahoskatu hamburger Eslovakieran\nPartekatu hamburger-ren ahoskera Eslovakieran:\nhamburger oraindik ez dago ahoskatua:\nGrabatu hamburger hamburger [br] Ba al dakizu hamburger ahoskatzen?\nGrabatu hamburger hamburger [cs] Ba al dakizu hamburger ahoskatzen?\nEskatu ahoskera berri bat Ahoskatzea hemen: Alemana Bretainiera Daniera Eslovakiera Estoniera Frantsesa Hungariera Ingelesa Italiera Japoniera Kroaziera Luxenburgera Nederlandera Norvegiera Poloniera Portugesa Tagalog Turkiera Txekiera


Katalunia: 2018 maiatzak 14: Quim Torra Kataluniako presidente izendatu dute | Berriak Politika | EiTB\nKatalunia: 2018 maiatzak 14: Quim Torra Kataluniako presidente izendatu dute\nJxCAT eta ERCren 66 aldeko bozkak eta CUPen lau abstentziok presidentearen kargua eman diote Quim Torrari. Kataluniak 199 egun Governik gabe eman du.\nArrimadasek Torrari: 'Iragana ordezkatzen duzu zure nazionalismo baztertzailearekin'\nLevyren arabera, Gobernuak 'erantzun egingo du, legez kontrakorik egiten bada'\nQuim Torra, Kataluniako president berria\nParlamentak Quim Torra inbestitu du bigarren bozketan gehiengo sinplearekin. JxCAT eta ERCren 66 aldeko bozkagatik eta CUPen lau abestentzioengatik lortu du Kataluniako presidente izatea, Carles Puigdemont kargugabetu eta 199 egunera.\nCiudadanos, PSC, Catalunya en Comu-Podem eta PPCren kontrako 65 boto jaso ditu Torrak. Horrela, Puigdemonten lekukoa hartuko dut Torrak, Generalitateko presidente ohia, Jordi Sanchez eta Jordi Turull izendatzeko saiakera antzuen ondoren.\nEstatutuarekin ados, Quin Torra inbestitu ondoren, Erregeak formalki izendatuko du. Generalitateko historiaren 131. presidenta izango da. Gainera, Kataluniako Generalitatearen Aldizkari Ofizialean argitaratuko beharko dute izendapena, bost eguneko epearen barruan.\nRoger Torrent Parlamenteko presidenteak JxCaten presidentegaiak gehiengo nahiko lortu duela jakitera eman ondoren, Ganberako diputatuak zutik jarri dira (oposizioko gehienak txalotu gabe), Torrak Esla Artadi taldeko bozeramailea besarkatzen zuen bitartean.\nSegituan Torra Parlamenteko pasilloetara joan da, gainerako buruzagi parlamentarioak agurtzeko: lehendabizi Sergi Sabriari (ERC) besarkada eman dio, eta ondoren Ines Arrimadas, Miquel Iceta, Xavier Garcia Albiol, Carles Riera eta Xavier Domenechi bostekoa eman die.\nGeroxeago, president gisa lehen hitzaldia emateko, atrilera igotzeko gonbit egin dio Torrentek, eta ondoren Els Segadors Kataluniako ereserkia kantatu dute diputatuek, saioari amaiera emanez.\nOmnium: "155. artikulua uxatzeko pauso garrantzitsua da"\nTorraren inbestidura ospatu du Marcel Mauri Omniumeko presidenteordeak, “155.a uxatzeko eta sekula bahitu behar izan ez zituzten erakundeak berreskuratzeko pauso garrantzitsua delako”.\n“Elkarrizketaren bideari eta erakundeen arteko harreman politikoetan akordioari berriz eusteko” garai berri bat izatea opa dio Iñigo Urkullu lehendakariak Torrari. Zentzu horretan, “lankidetza bidea jorratzeko jarrera” azaldu dio EAEko buruzagiak president berriari. Facebook sare sozialean, Torra zoriontzeko mezu bat bidali izana onartu du Urkulluk.\nEra berean, EAJk Joaquim Torra zoriondu du. “Abenduaren 21ean, hautestontzietan herritarrek azaldutako borondatearen isla izango den Govern bat laster osatzea” espero dute jeltzaleek, eta Konstituzioaren 155. artikulua aplikatzeari uztea eskatu dute.\n“131 presidentari zorterik onena” opa diote jeltzaleek Torrari agiri batean, haren arrakastak “Kataluniako herriaren arrakastak izango direlako”.\nMaddalen Iriarte EH Bilduren Eusko Legebiltzarreko bozeramailea eta Jasone Agirre koalizioko legebiltzarkidea Torraren inbestidura saioan izan dira.\nBarcenas, Correa eta PP Gurtel auziagatik kondenatu ditu Auzitegi Nazionalak\nGaur ere borroka handia eguneko ihesaldian sartzeko\nTrenen zirkulazioa eten dute, tren bat bidetik atera ostean Arrigorriagan\nBilbao Basketek agur esango dio gaur Endesa Ligari


Abdominal hipopresiboen tailerra, Arrigorriagan | El Correo\nZurekinAbdominal hipopresiboen tailerra, Arrigorriagan\nAbdominal hipopresiboen tailerra, Arrigorriagan\nTailerraren helburua zoru pelbikoko muskulatura indartzea da, erditzeak, menopausiak edo adinak eragindako narriaduraren ondoren. Horrez gain, beste hainbat kasutarako baliagarria da ere bai\nELCORREO.COM Sábado, 16 diciembre 2017, 23:14\nUrtarrilean, otsailean eta martxoan abdominal hipopresiboen tailer bat eskainiko da udal kiroldegian, astearteetan eta ostegunetan, 21:00etatik 21:50era. Guztira 15 plaza erreserbatu dira.\nTailerraren helburua zoru pelbikoko muskulatura indartzea da, erditzeak, menopausiak edo adinak eragindako narriaduraren ondoren. Horrez gain, gernua galdu edota puxika, umetokia edo ondestea erortzen diren egoerak prebenitzeko egokia da, idorreria sufritzen duenari, edozein ebakuntza abdominal edo ginekologikoa izan duenari edota disfuntzio sexualeko kasuetarako, norberarenganako segurtasuna indartu egiten baita. Aldiz, haurdun dauden emakumeentzat edo hipertentsio arteriala daukatenentzat ez da komenigarria.\nBaina zer dira abdominal hipopresiboak? Ariketa postural eta erritmikoak biltzen dituen ariketa multzo ordenatua. Torax eta sabeleko barne presioa jeisten dutenez zoru pelbiko eta sa beleko muskulaturaren erreflexuzko aktibazioa lortzen da horiekin. Gainera, esan bezala, zoru pelbikoa tonifikatzen dute eta haren onurak eztabaidaezinak dira: hala nola, perimetro abdominala gutxitzen dute, postura hobetzen lagundu, kirol errendimendua igo, arnas eta odolaren parametroak hobetu, presio abdominalak modu egokian kudeatu...\nInteresatuta dauden bazkideek izena urtarrilaren 25era arte eman dezakete kiroldegian bertan, 51 euroko prezioa ordainduta; bazkide ez direnek urtarrilaren 26tik aurrera eman ahalko dute izena, 93 eurotan. Tailerra urtarrilaren 2an hastea aurreikusi da.\nBarakaldoko ‘Gabonaldia’ ekintzaz beteta dator aurten Sara Gándara: «Erosoago sentitzen naiz lanean euskaraz»


Sciecq - Wikipedia, entziklopedia askea.\nÉchiré, Niort, Saint-Maxire eta Saint-Rémy\n313 (%49.1) 325 (%50.9)\nSciecq Frantziako udalerria da, Deux-Sèvres departamenduan dagoena, Akitania Berria eskualdean. 2013an 527 biztanle zituen.\n2007an Sciecq udalerrian erroldatutako biztanleak 527 ziren. Familiak 216 ziren, horien artean 36 pertsona bakarrekoak ziren (7 bakarrik bizi ziren gizonak eta 29 bakarrik bizi ziren emakumeak), 96 seme-alabarik gabeko familiak ziren, 77 seme-alabak dituzten bikoteak ziren eta 7 seme-alabak dituzten guraso-bakarreko familiak ziren.\n2007an 235 etxebizitza zeuden, 220 familiaren etxebizitza nagusia ziren, 4 bigarren erresidentzia ziren eta 11 hutsik zeuden. Etxebizitza guzti hauek 219etxeak ziren. 220 etxebizitza nagusietatik 183 bere jabearen bizilekua ziren, 36 alokairuan okupaturik zeuden eta 2 doan lagata zeuden; 7 etxek gela bat zuten, 10 etxek bi zituzten, 12 etxek hiru zituzten, 61 etxek lau zituzten eta 130 etxek bost zituzten. 163 etxek euren parking plaza propioa zuten azpian. 47 etxetan ibilgailu bat zegoen eta 152 etxetan bat baino gehiago zituzten.\nSciecq udalerriko biztanleria-piramidea 2009an .\n2007an lan egiteko adina zuten pertsonak 343 ziren, horien artean 250 aktiboak ziren eta 93 inaktiboak ziren. 250 pertsona aktiboetatik 244 lanean zeuden (119 gizon eta 125 emakume) eta 6 langabezian zeuden (2 gizon eta 4 emakume). 93 pertsona inaktiboetatik 53 erretiraturik zeuden, 24 ikasten zeuden eta 16 "bestelako inaktibo" gisa sailkaturik zeuden.\n2009an Sciecq udalerrian 219 unitate fiskal zeuden, 568,5 pertsonek osaturik. Pertsona bakoitzeko diru-sarrera fiskalaren mediana urteko 21.205 euro zen. \n2007an zeuden 11 komertzioetatik, 1 bestelako produktu industrialen fabrikazioko enpresa zen, 2 eraikuntza enpresak ziren, 5 ibilgailuen saltze eta konpontze enpresak ziren, 1 garraio enpresa zen, 1 higiezinen enpresa zen eta 1 zerbitzu enpresa zen.\n2000. urtean Sciecq udalerrian 7 nekazaritza-ustiategi zeuden.\nSaint-Maxire (2,9 km)\nNiort (5,6 km)\nVilliers-en-Plaine (6,3 km)\nSaint-Gelais (6,5 km)\nChauray (7,2 km)\nBNF: 15276440f (data)


BM: Egosketa: dauden egosketa-motak eta nola eragiten dien elikagaiei\nEgosketa: dauden egosketa-motak eta nola eragiten dien elikagaiei\nModu osasungarrian jateko, jaki freskoak eta kontsumitzeko unerik egokienean daudenean aukeratzeaz gain, oso garrantzitsua da horiek kozinatzeko modurik egokiena aukeratzea ere.\nEgosketa berotasunaren eraginez egiten den sukaldaritza-prozesua da; egosketaren bitartez, elikagai gordinak atsegingarriagoak bihurtzen ditugu, haien digestioa errazten da eta gai patogenoak suntsitzen dira. Hauexek dira erabil ditzakegun egosketa motak:\nIrakitea: barazkiak, zerealak eta lekaleak kozinatzeko erabili ohi da prozesu hau. Bitaminak, batez ere hidrodisolbagarriak (uretan disolbatzen direnak, C bitamina eta B taldeko bitaminak, esaterako) eta mineralak galtzen dira. Duen abantaila da, koiperik gehitzen ez zaionez, ez dela kaloria kopurua handitzen.\nBeti da hobeto jakiak dagoeneko irakiten dagoen uretan egostea, ur hotzetan sartu eta ura irakiten hasten denera arte itxoiten baldin badugu baino galera txikiagoa gertatzen baita. Presio-eltzean egosita, txikiagoak dira galerak, tenperatura handiagoa izanik, denbora gutxiago behar baita. Uretan geratzen diren mantenugaiak aprobetxatzeko, salda beste errezeta batzuetarako erabil dezakegu.\nLurrunetan: jakien ezaugarri organoleptikoak errespetatzen ditu prozesu horrek. Ez da mantenugairik galtzen, C bitaminaren zati bat izan ezik; bere zukutan egosten dira jakiak. Kolore eta zapore biziagoak lortzen dira; gainera, ez zaio koiperik gehitzen eta ez da kaloriarik gehitzen. Kozinatzeko metodo hau oso egokia da barazkiak eta arrainak prestatzeko.\nLipidotan (koipea) egostea: frijitu, arin frijitu, doratu, salteatu, sueztitu\nFrijitzea: 180 º-tan dagoen olio berotan sartzen dira jakiak, denbora laburrez. Oliba-olioa da frijitze-tenperatura ondoen jasaten duen olio mota. Prozesu honetan, elikagaian sartzen da olioaren zati bat, eta koipetan disolbatzen dira bitamina lipodisolbagarri batzuk. Beraz, koipea xurgatzen duenez, aldaketa kalorikoa gertatzen da. Jakiak, frijitu ondoren, paper xurgagarritan jartzea gomendatzen da; baita frijitzeko erabilitako olioa gehiegi ez berrerabiltzea ere (gehienez ere hiru aldiz), hainbat substantzia agertzen baita, akroleinak kasu.\nLehorretan egostea: gainerretzea, labea, parrilla, plantxa\nLabean: Gakoa da, labe motaren (irradiaziozkoa, konbentziozkoa, etab.), jakiaren eta haren tamainaren arabera, tenperatura eta denbora egokiak aukeratzea. Bero lehorra eta 120 eta 250 gradu bitarteko tenperaturak erabiltzea gomendatzen da. Labean, Maillarden erreakzioa deritzona gertatzen da: Jakiaren proteinen eta karbohidratoen glukosilazioari esker, zarakarra sortu eta karamelizatzea gertatzen da; jakiak ura eta mantenugaiak galtzea galarazten du horrek eta, ondorioz, kontzentratu egiten da zaporea.\nPlantxan: ideala da haragiak eta arrainak prestatzeko, oso zaporetsuak geratzen dira, eta erraz digeritzen dira. Gainera, oso olio gutxi gehitu behar izaten da.\nParrillan, brasan eta barbakoan: Jakiak ez koipe gehigarririk behar izaten eta, beraz, ez zaio kaloriarik gehitzen. Hobe da hondakin-brasekin egitea eta ez sugarretan zuzenean, batere osasungarriak ez diren substantziak agertu baitaitezke (hidrokarburoak). Kozinatzeko modu hau gehiegi ez erabiltzea gomendatzen da.\nPapillote eran: beroa jasaten duen bilgarri batean egosten da jakia eta, ondoren, labean sartzen da. Bere zukutan kozinatzen da eta, beraz, bere horretan mantentzen dira ezaugarriak. Izokinarena da adibide klasiko bat.\nEgosketa mistoa edo konbinatua\nErregosia/gisatua: elikagai xamur eta oso zaporetsuak lortzen dira, baina koipe eta kaloria kopurua handitzen zaie.\nEgosketa tenperatura txikian\n65-70 gradu arteko tenperaturatan kozinatzen dira jakiak, denbora luzez. Teknika hori asko erabiltzen da jatetxetan, testura atseginak, haragi xamurrak eta arrainak puntu-puntuan lortzeko. Lekaleak prestatzeko edo arrautzei ukitu berezia emateko ere erabil daiteke: 62 gradutan, koagulatu egiten da zuringoa, eta gorringoa bigun geratzen da, adibidez.\nTenperatura txikitan kozinatzeko, hutsean ontziratu behar dira elikagaiak, eta ondoren gailu berezitan sartu (teknika hori gure sukaldetara ekartzeko etxetarako bertsioak badaude); era horretan, germenak ugaltzea saihesten da. Egosketa mota horrekin, ez da Maillard erreakziorik gertatzen, eta janariak ez du kolore doratu polit hori hartzen; kolore hori eman nahi badiogu, plantxan edo zartaginean egin beharko dugu ondoren.\nBM Supermerkatuetan produktu osasungarrien aukera zabala dugu, kozinatzeko aukera ezberdinak eskaintzen dizkigutenak eta, duten kalitate-maila onagatik, edozein modutan kozinatuta ere, oso goxoak eta zaporetsuak geratzen direnak.\nLaburbilduz: aldaketak egosketa mota bakoitzean…\nProteinetan: digestio errazagoa lortzen da.\nKarbohidratotan: Egonkorrak dira tenperaturaren eta zuntzen aurrean (karbohidrato konplexuak). Hobetu egiten da horien digerigarritasuna berotasunaren eraginez.\nKoipetan: koipe kopurua eta kaloria-balioa handi daiteke. Batez ere tenperatura handitan egindako frijitutan, TRANS koipeak sor daitezke (ez dira batere osasungarriak), eta olioa berrerabiltzen baldin badugu, beste substantzia batzuk ere ager daitezke, akroleinak esaterako.\nMineraletan: galdu egiten dira irakiterakoan, potasioa batez ere, eta egosteko erabilitako uretan geratzen dira.\nBitaminak: Irakiterakoan, galdu egiten dira bitamina hidrodisolbagarriak (uretan disolbatzen dira: C bitamina eta B taldeko bitaminak), eta frijitzerakoan murriztu egin daitezke lipodisolbagarriak (koipetan disolbatzen dira: A, D, E eta K bitaminak).


Zuri guztiak ez dira irinak | Xuletas, chuletas para exámenes, apuntes y trabajos\nEscrito el 1 de Agosto de 2016 en vasco con un tamaño de 6,97 KB\nEsku hartu – parte hartu\nBegiratu – behatu\nIgaro – eman\nOro har – orokorrean\nJausi – erori\nIzu-ikara – angustia\nUrreratu – gerturatu\nErne – adi\nGarai – aro\nTresna – lanabes\nAitzitik – alabaina\nJatorri – sorburu\nEgitura – forma\nAgerian – vistan\nMintzatu – hitz egin\nLoturarik – erlazio\nEginkizun – zeregin\nKainu - imintzio\nPirata – itsaslapur\nBerria – albiste\nBerba egin – hitz egin\nLapurtu – ostu\nJopu – esklabo\nArerioak – etsaiak\nUrrundu – aldendu\nLekuko – testigu\nTrebezia – abilezia\nAiurri – izaera\nEztena – pozoia\nBerekotzat – bere kidetzat\nArestian – duela gutxi\nMugatzeko – zehazteko\nEsparru – eremu\nFamatzen – goraipatzen\nProfitaturik – baliaturik\nBertatik bertara – hurbil\nPuska - tzarra\nLuzatu – laburtu\nEstua – zabala\nEzinikusia – maitasuna\nIragana – oraina\nJasangaitza – eramangarria\nUkatu – baieztatu\nBahitu – askatu\nAldendu – hurbildu\nAurka egin – alde egin\nAurkitu – bilatu\nGaraipen – porrot\nJaso - bota\nHeziketa, arazo eta kezkez aritu\nZerbaitek azeleratzera Bultzatzen gaitu\nInguruko mundua ulertzen Saiatzen gara\nNahiago dute jaiki eta elkarrekin egon.\nNork idatzita? Urbeltzek idatzita\nZerbait zerbaiten aldarek Osatzen dute.\nDagokionean EZ – dagokionez\nHainbat gauza bizi ditugu liburuak irakurriz (EZ riakurtzen)\nPairatzeko zaila den zerbait, gogorra: jasangaitza\nArnasa hartu ezina eragiten duena: itogarria\nIsolatzearen ondorioa: isolamendua\nGarapena erabat osatu den garaia: heldutasuna\nHaaurtzaro eta heldutasunaren harteko garaia: nerabezaroa\nOspakizun garrantzitsua: zeremonia\nOstu, lapurtu: ebatsi\nArazo bati askabidea aurkitu: ebatzi\nMineralen erauzketarako tokia: meategi\nIntsektu dipteroa: mandeuli\nNorbaiti kalte egin nahi zaiola adierazteko hitzezko edo Keinuzko arrea: mehatxu\nNire onetik ateratzen nauzu – guztiz haserretzen nauzu\nLesioak tarteko – lesioak direla eta.\nEderrak egon – gai ez izan\nAdinako alderik egon – hainbesteko ezberdintasunik egon\nEzpal guztiak ez dira enbor berekoak – zuri guztiak ez dira Irin\nEzeren minik ez izan – ezeren beharrik ez izan\nAstegun buruzurian – lan eguna/astegun burugorria\nEderra kontua – begira zer dakarren (Ederra kontua ekarri Zigun mikelek bilbon elefantea ikusi zuela esaterakoan)\nKale gorrian – kalean karri (despedir)\nEsanekoa izan – zintzoa izan\nHezur eta azal egon – hezur eta larru (argalegi egon)\nErrotik atera/erauzi – Sacar de raíz/atacar de raíz\nUste osoan egon/bete betean egon – sinetsita egon (estar Segurisimo)\nHArri eta zur gelditu/zur eta lur gelditu – Sor eta lur Gelditu\nBarrena irauli – bihotzondokoa izan\nHaurrak hazi, nekeak hasi – umeak nagusiago, arazoak Handiago\nIbiltari gauean, logura goizean – gaiez jai, egunez lo\nLehen hala, orain hola, gero ez jakin nola – lehen zuria, Orain beltza, gero batek daki nola (ez dakigu etorkizuna nolakoa izango den)\nLehenik jan, gero lan – lehen zabela bete, gero izerdia Atera\nHobe da oinez eta segurura, eta ez zaldiz eta zulora – hobe isilean Eta aurrera, ez zalapartatsu eta porrotera\nUr handitan, arrain handiak – erabaki gogorretan gizaki Gogorrak\nUrak dakarrena, urak darama – gauzak zelan etorri, hala joan\nUrri, baina ongi – eskas baina ondo\nUrrunago, gezurrak handiago – berriak zelan zabaldu, hala Handitu\nZahar-ele, zuhur-ele – eskarmentua duenak, badaki zer dioen\nDagoelako – baitdago / dutelako – baitute\nHartzen diren – hartutako\nHori dela medio – hori dela bide\n…baitu ere – duenez gero\nBildu ahal da – Bildu daiteke\nHaren esanetan – hark zioen\nNahiz eta bereizgarriak izan – bereizgarriak izanagatik ere\nBahitu baitzutem – bahitu zutelako\nHitz egiten dugunean – hitz egitean\nErakutsi dizkiguten arren – erakutsi badizkigute ere\nBat eginik zeuden – elkarrekin zeuden\n-Nola ohituko da inor zabor horiek itsasoaren Hondotik ateratzera? Hori ez da inorentzat erraza, urpekari lanetan urteak Eraman arren - Urpekari lanetan urteak emanda ere,( eman Baditu ere) nekez ohitzen /-tuko da inor (norbait) zabor horiek itsasoaren Hondotik ateratzen / tzera.\n-Ikaragarri saiatu zen Ane bere ardurapean zeuden Guztiak egoeraren arriskuaz ez ohartzeko - Eginahalak egin zituen Anek bere Ardurapean zeuden (guzti)ak egoeraren arriskuaz ohar ez zitezen.\n-Zergatik erabaki zenuen hainbeste maite zenuen Auzotik eta herritik bat-batean alde egitea? - Zerk eraman zintuen hainbeste Maite zenuen auzotik eta herritik bat-batean alde egitera?\n-Gripearen garairik txarrenean, erietxe txiki Horrek ezin izan zuen kutsatuen uholdea mendean hartu. - Gripearen garairik Txarrenean, erietxe txiki hori ez zen gai izan kutsatuen uholdeari aurre Egiteko\n-Ume txikia basoan galduta zebilen; artzainak Bere txabolan gelditzeko agindu zion gurasoak etorri arte. - Basoan galduta Zebilen ume txikia bere txabolan geldiarazi zuen artzainak gurasoak etorri Arte.\n-Ahal dugun guztia egiten dugu gutxi gastatzeko; Hala ere, beharbada ez gara gure zor guztiak ordaintzeko gai izango. - Ahalik Eta gutxien gastatu arren, ez dakit gai izango (ote) garen gure zor guztiak Kitatzeko\n-Pertsonaien bizipenei buruz gehiago jakiteko Gogoa piztea. Horra hor Dickens-en dohain nagusia. - Dickens-ek gaitasun handia Du / zuen pertsonaien bizipenei buruz(ko) jakin-mina pizteko.\n-Garai batean irabazi politak zituen Goierriko Lantegi horrek; etxeak egiten hasi denetik, berriz, ez du irabazi handirik. - Etxegintzan Hasi denetik Goierriko lantegi horrek ez du (lortzen) garai batean adinako Irabazirik (lortzen).\n-Diotenez, hizlari harroak ausarta izateko joera Izaten du; hots, ezjakina izanda edo horrek bultzatuta, ausardia handiagoa Izaten du. - Zenbat eta ezjakinago(a) (izan), (orduan eta) ausartagoa izaten Omen da hizlari harroa.\n-Zerk eragin duen XXI. Mendeko hasiera honetan Iraultzarik handiena? Internetek, zalantza barik. - Nekez aurkituko dugu XXI. Mendeko hasiera honetan Internetek eragin duen baino iraultza handiagorik.\nZuri guztiak ez dira irinak- esanahia Nahiz eta hori eman gauza guztiek ez dute berdin balio Egiten duen eguraldia egiten duela Lege txatxu Zenbat eta gehiago berr nola ohituko da inor Ahal denaitsasoan den arrain zuri guztiak ez dira irinak Ahal dena itsasoan den arrain hoberena Gauza guztiak ez dute berdin balio nola ohituko da inor zabor horiek itsasoaren hondotik


Udal aurrekontuko 35.000 euro zertara bideratu erabakitzeko bederatzi egun - Guaixe.eus\nUdal aurrekontuko 35.000 euro zertara bideratu erabakitzeko bederatzi egun\nGuaixe Sakanako Astekaria 2017-03-17 09:17 Gizartea Irurtzun\nBihartik hilaren 26ra lau proiekturen artean aukeratu eta haiei botoa emateko aukera izanen dute irurtzundarrek. Boto kutxak hemen egonen dira: Tahona, Mª Jesus elikadura, Lorena fruta-denda, Erosle, udaletxea, liburutegia, jubilatu elkartea eta Pikuxar. Gainera, preparirurtzun@gmail.com e-posta helbidea erabil liteke\nIrurtzundarrek euren botoekin udal aurrekontuaren 35.000 euroko diru-sail bat zertara bideratuko den erabakiko dute. Zazpigarren urtea da parte-hartze aurrekontuen dinamika martxan jarri dena. Lau proiekturen artean aukeratu beharko dute irurtzundarrek. Etxe guztietara informazio esku-orriak eta boto paperak banatu dituzte. Herritarrek, botoa ematearekin batera, Irurtzun hobetzeko proposamenak ere idatzi ditzakete. Hala jakin eta inbertsio txikia eskatzen duten makina bat lan egin izan ditu ondoren udalak. Bestela, hurrengo parte-hartze aurrekontuetan sar litezke. Hori bai, proposamenak kontuan hartzeko bideragarriak izatea eta ahalik eta zehatzen azaltzea eskatzen dute.\nLau proiektu aukeran\nPlazako zorua eta harmailak konpontzea\nUdaletxeko plazan hainbat lan egitea proposatzen da, honakoak: gauzatuko litzateke eta, batez ere, honako hau izango litzateke: Lizarra kaleko eta frontoiaren atzeko aldeko parkeko sarretan dauden baldosa “arantzadunak” aldatu, harmailak garbitu eta konpondu eta zoruaren aldaketa egin, batez ere okerren eta hondatuen dauden zatietan.\nIgerilekuetako berdeguneak berritu\nIgerilekuetako hainbat gunetan belardia prestatu eta berriro erein, hainbat makal moztu, merenderoaren ingurua hobetu eta barbakoa ingurua berritu.\nKiroldegiko gela bat egokitzea litzateke egitekoa, gero gimnasio gisa erabili ahal izateko. Horretarako, igeltserotza, zurgintza, beirak, zoruak, pintura, klimatizazioa… Ekipatu gabeko gela bat geldituko litzateke, etorkizunean gimnasio bihurtzeko.\nJubilatuen elkarteko leihoak aldatzea\nJubilatuen elkartearen leihoak deformatuta daude eta ez dira egoki ixten eta iparraldea babesik gabe dago pertsianarik gabe, bere garaian hondatuta zeudelako eta erortzeko arrisku agatik kendu baitziren. Leiho aldaketarekin elkartearen kalitatea hobetuko litzateke, tenperatura egokia mantenduz, neguan zein udan, ahalik eta kalefakzio gastu txikiena sortuz.\nHilaren 26an boto-kutxak jasotzearekin batera bukatuko da parte-hartze aurrekontuen prozesua. Bost hilabeteko lana despedituko da horrela. 2016an eta aurreko urteetan jasotako proposamen eta iradokizunekin aurre-aukeraketa egin zuen Parte-hartze Aurrekontuen taldeak eta hala nahi izan zuten Irurtzungo giza-talde desberdinek. Azaroan izan zen hori.\nOndoren, auzokide tailerrak egin zituzten eta egitasmoen berri eman zieten irurtzundarrei. Herriko kolektiboren batek proiekturen bat aurkeztu bazuen auzokide-tailerretan hura azaltzeko aukera izan zuen. Horrek irurtzundarrak aukeraketa prozesuan aktiboago parte hartzea ekarri du. 263 irurtzundarrek parte hartu dute auzokide-tailerretan. Eta berme horrekin aukeratu dira irurtzundarrek bozkatuko dituzten lau aukerak. Haiek azalduz etxe guztietara esku-orriak eta boto paperak banatu dituzte. Bozkatzea besterik ez da falta.\nHeldu den urtera begira Parte-hartze Aurrekontuen taldetik deia egin diete Irurtzungo talde eta kolektiboei: “auzokide-tailerretan euren ideiak aurkeztera animatu nahi ditugu; izan ere, horrela, herritarrek askoz zuzenago parte hartzen dute aukeratzeko prozesuan”. Parte-hartze Aurrekontuen taldetik aurreratu dutenez, hurrengo edizioetan auzokide-tailerretara eramandako proposamenetik bi zuzenean aukeragarriak izatera pasako direla, hau da, irurtzundarren botorako aukeren zerrendan agertuko direla.\n2011 Ibai aldea eta Biaizpe ingurua aisialdirako berreskuratzea.\n2012 Espaloiak eta seinaleak errespetarazteko lanak.\n2013 Igerilekuetan hobekuntza lanak.\n2014 Eskola publikoko aldagelak konpontzea.\n2015 Karpa erostea.\n2016 Osasun etxeko anbulantzien sarbidea hobetu.\nAitor Carrera Larraza alkateak jakinarazi digunez, udaleko gainontzeko taldeei atzo eman zieten aurrekontuen zirriborroa. Haren asmoa litzateke udal bilkurak apirilean aztertzea.\nIturraskarri proiektua ezagutzeko azken mendi-ibilaldia\nLehen sektorearen erakusleihoa\nBinakako Botxa Txapelketako finalak, asteburuan\n"Bost urte hauetan gai izan gara proiektu parte-hartzaile interesgarri bat izaten"\n"Gure helburua azoka erreferente bat bihurtzea da"\nIrurtzun-Arakilgo azoka, bost urte bidea egiten\nAzokaren bezperan, elikadura iraunkorra mintzagai\n"Nutrizioak pertsonengan duten inpaktu guztiak kontuan hartu behar direla diote dokumentalean"


"Hondakinen kudeaketa Udalaren eskumena da" - Noticias de Gipuzkoa\n"Hondakinen kudeaketa Udalaren eskumena da"\nZaldibiako EAJk Udalari gogorarazi dio bermatu egin behar duela COVID-19aren zabor tratamendua\n– m.a. 02.11.2020 | 00:46\nzaldibia – Zaldibiako alderdi jeltzaleak Udal Gobernuari gogorarazi dio COVID-19a dela eta, "hondakinen kudeaketa Udalaren eskumena" dela eta, beraz, bermatu behar du hondakinak behar bezala kudeatzen direla eta herritarrek horiek nola tratatu behar dituzten jakitea beharrezkoa dela.\nKontzientziazio kanpaina baten alde agertu dira EAJko kideak: "COVID-19ak eragindako etxeetan edo arrazoi beragatik isolatuta dauden etxeetan sortutako hondakinak, eta, horretarako, hondakin horiek tratatzeko moduari buruzko informazio- eta kontzientziazio-kanpaina bat egin beharko litzateke".\nGainera, gogoratu dute nahiz eta Udalarentzako errazagoa izango zen jakitea zein pertsonak duten koronabirusa, "ez dela derrigorrezkoa udaletxera dei-tzea bere gaixotasun egoeraren berri emateko" eta "informazio hori ematea guztiz borondatezkoa" dela.\nZaldibiako bidean hobekuntza lanei ekin die Gipuzkoako Foru Aldundiak.\nZaldibiako Santa Fe jaiak ez ospatzeko eskatu du Udalak.


Cookie-politika | ISEA\nCookie bat erabiltzaile baten terminalean deskargatzen den fitxategi edo gailu bat da. Horren helburua datuak eta informazioa biltzea da eta cookiea instalatu duen erakundeak datu horiek egunera eta berreskura ditzake. Hau da, testu-fitxategi txiki bat da, webgune jakin batzuetan sartzean ordenagailuan deskargatzen dena. Besteak beste, cookieek webgune baten erabiltzailearen edo bere ekipoaren nabigazio-ohiturak gordetzen dituzte eta informazio hori berreskuratzea ahalbidetzen dute. Cookie-ek bildutako informazioaren arabera eta ekipoa nola erabiltzen duzun kontuan hartuta, erabiltzailea ezagutzeko erabili daitezke. Cookie-en funtsezko eginkizunak hauek dira:\nErabiltzaileen kontrola egitea: erabiltzaile batek bere erabiltzaile izena eta pasahitza sartzen duenean, cookie bat gordetzen da datu horiek zerbitzariaren orrialde bakoitzean sartu behar ez ditzan. Hala ere, cookie batek ez du pertsona bat identifikatzen soilik, konputagailu-nabigatzaile-erabiltzaile konbinazio bat baizik.\nErabiltzailearen nabigazio-ohiturei eta publizitate-agentzien edo beste batzuen spyware saiakerei buruzko informazioa lortzea. Puntu honek pribatutasun-arazoak ekar ditzake eta horregatik, hainbat jende dago cookie-en aurka.\nCookie mota ezberdin ugari dago, batez ere, horien xedearen arabera. Nabarmenenak hauek dira: Analisi-cookieak: webgunearen erabiltzaileen jokaera eta jarduera aztertzeko erabiltzen dira, bai eta nabigazio-profilak egiteko; betiere, zerbitzuak hobeto funtzionatzeko hobekuntza teknikoak egiteko xedearekin. Publizitaterako-cookieak: webguneko publizitate-guneak modu eraginkorrean kudeatzeko aukera ematen dute. Kudeaketa horretarako irizpide gisa, adibidez, pertsona batek albiste batean sartu den ala ez egiazta dezakete, albiste berri bat jartzeko. Portaerazko publizitate cookieak: cookie hauek erabiltzailearen portaerari buruzko informazioa gordetzen dute, haren nabigazio-ohiturak oinarri hartuta. Horrenbestez, aukera ematen dute erabiltzailearen jokaeraren araberako profilak sortzeko eta profil horiek erabiltzeko publizitate pertsonalizatua aurkezteko. Erabiltzaileak cookiei buruzko informazio gehiago nahi badu, ondorengo esteka kontsultatu dezake http://www.aboutcookies.org/.\nWebgune honek erabiltzaileari nabigatzen laguntzeko cookieak erabiltzen ditu, zerbitzu jakin batzuk erabiltzeko beharrezkoak direnak eta webgunearen konfigurazio funtzionala hobetzen dutenak. Zehazki, ondorengo cookieak erabiltzen ditu webgune honek:\nAZALPENA / XEDEA\nBEREZKOAK / HIRUGARRENAK\nSaiokoak Beharrezkoak dira webgunea behar bezala erabiltzeko, erabiltzaileen saiorako edo etenik gabe nabigatu ahal izateko, hizkuntza edo herrialdea bezalako aukerak gogoratuta. Erabiltzailea identifikatzeko erabiltzen dira, beharrezkoa izanez gero erregistro-eremu batean sartzea. Cookie hauek gabe, erabilgarri egon ohi diren zerbitzu asko ezingo lirateke erabili. Cookie hauek nabigatzailea ixtean edo hilabete bat igarotzean iraungitzen dira. BEREZKOAK\nTeknikoak Informazio orokorra eta anonimoa biltegiratzen dute eta ez dute datu pertsonalik biltzen, erabiltzailearen jatorrizko orria baino ez. Webgunearen funtzionamendua hobetzea dute helburu. BEREZKOAK\nPublizitatekoak Erabiltzaileak egindako aukerak eta onartutako baldintzak gogoratzen dituzte, eta ezaugarri hobeak eta pertsonalizatuak eskaintzen dituzte. Kasu batzuetan, erabiltzailearen interesak kontuan izanik garrantzitsuenak eta erabilgarrienak izan daitezkeen iragarkiak erakusten dituzte, behin eta berriz iragarki berbera ikus ez dezan, besteak beste. Google AdWords Conversion\nSozialak Zerbitzu batzuek konektoreak erabil ditzakete sare sozialekin konektatzeko. Sare sozialetako erregistroak erabiltzean, cookieak jartzeko baimena ematen diezu sareei. Cookie horiek osagai soziala eransten diote zure nabigazioari. Facebook\nAnalitikoak Webgunearen ezaugarriak eta funtzioak aztertzeko eta neurtzeko aukera ematen dute, webgunea hobetzeko helburuarekin. Hirugarrenen cookieak instalatzen dituzte. Esaterako, Google Analytics-ek webguneei laguntzen die erabiltzaileek zein ezaugarri erabiltzen dituzten ulertzen. Cookie multzo bat erabil dezake informazioa biltzeko eta webguneen erabileraren estatistiken berri emateko, Google-eko bisitariak pertsonalki identifikatu gabe. ComScorek soluzio kustomizatuak eskaintzen ditu online audientzia, e-commerce, publizitate, search, bideo eta mugikor neurketen bitartez. Bisitak eta bakarreko erabiltzaileak neurtzen ditu. Google Analytics\nAtal honetan laburki azaltzen da nola kontsultatu eta doitu daitekeen cookie-en sistemaren konfigurazioa erabiltzaileek gehien erabiltzen dituzten nabigatzaileetan. Nabigatzaile ia guztiek aukera ematen diote erabiltzaileari webgune batean instalatutako informazio orokorra eskuratzeko eta zehazki, cookieak daudela egiaztatzeko eta horien iraunkortasuna edo ezabatzeko modua kontsultatzeko. Horretarako, esteka hauek daude eskuragarri:\nBestalde, erabiltzaileak edozein unetan onartu, blokeatu edo ezabatu ditzake bere ekipoan instalatutako cookieak, adierazitako jarraibideei jarraikiz, bere ordenagailuan instalatuta daukan nabigatzailearen konfigurazioa aldatuta. Oro har, cookie-en konfigurazioa nabigatzaile bakoitzaren “Lehentasunak” edo “Tresnak” menuetan aurkitzen da. Hala ere, erabiltzaileak nabigatzailearen laguntzara jo dezake horren inguruan izan ditzakeen zalantzak argitzeko. Kontuan hartu behar da cookie guztien instalazioa ezeztatzen bada, gerta daitekeela webgunearen edukia eragitea eta haren funtzio eta zerbitzu batzuk behar bezala ez funtzionatzea.


Oñatiko udalak, 343 mila euro itzuli beharko dizkio Diputazioari, atzo alkateei aurkeztu zitzaien foru funtsen aurre likidazioa otsailean bere horretan mantentzen bada. — Berbia\nOñatiko udalak, 343 mila euro itzuli beharko dizkio Diputazioari, atzo alkateei aurkeztu zitzaien foru funtsen aurre likidazioa otsailean bere horretan mantentzen bada.\nGipuzkoako Foru Aldundiak urtero, urria amaieran, udalen finantzaketarako foru fondoen lehen errebisioa egiten du. Urteko diru sarrerek zein joera izan duten ikusita, udalei agindutako dirutzan izan daitezkeen gora beherak eguneratzen ditu. Urrikoa dena den, lehen estimazio edo jakinarazpen orientatiboa izan ohi da. Benetan balio eta aplikatzen den likidazioa, urtea amaituta, hurrengo otsailean egiten baita.\nForu Ogasuneko arduradunak Gipuzkoako alkateekin elkartu ziren atzo eta bileran jakinarazi zieten 2012ko foru funtsen aurre likidazio datua. Horren arabera, udalek, urte hasieran agindu baino kasik 23 milioi euro gutxiago jasoko dute. Oñatira etorrita, hasieran agindutakoa baino 343 mila euro gutxiago dagokiola esanahi du. Hori beti ere, otsaileko likidazioan kopuruak bere horretan mantentzen badira. Udalean ez da aparteko sorpresarik izan diputazioak jakinarazi dituen datuekin. Urtean zehar lurraldeko ekonomia datuek jada zergen kobrantzan izan den joera azaleratzen baitzuten, eta diru sarrera prebisioak ez betetzearen ondorioz, irteeretan ere murrizketak izango zirela jakinekoa zen.\nSorpresarik ez da izan beraz, baina kezka bai, azken asteotan itzuli beharreko kopuru ezberdinen inguruko zurrumurruak zabaldu baitira. Azken urteetan errepikatzen ari den joera da hau, alegia, urte hasieran iragarritakoa baino gutxiago egokitu eta likidazioan dirua bueltatu behar izatea. Aipatu behar da ordea, orain jakinarazi den aurre-likidazio kopurua iazkoa baino txikiagoa dela, iaz Gipuzkoako udalek 50 milioi euro itzuli behar izan baitzizkioten Diputazioari.\nOñatiri aurten foru fondoetatik 6 milioi euro jasoko zuela agindu zitzaion baina egin berri den aurre ikuspenaren arabera, 5 milioi 666 mila euro bakarrik legozkioke. Horrek esanahi du, prebisioak asko aldatzen ez badira, 343 mila euro itzuli beharko direla.\nAtzoko bileran, datorren urteko foru funtsaren aurrekontua ere aurkeztu zitzaien udal arduradunei. Aurre ikuspenak baikorrak dira eta Diputazioak diru sarrerak handitzea espero du. Horretxegatik, udalei zuzendutako diru aportazioa %5,13 igotzea aurre ikusten da, beti ere, aurtengo aurre likidazioarekiko.\nOñatik, 2013an, foru fondoetatik, 5 milioi 968 mila euro jasoko ditu.


Aizu! AEKren aldizkaria - Delirium Tremens taldearen hordagoa\nBueltan da banda mutrikuarra, 30 urteren ostean. Estudioko hirugarren diskoak (Hordago, Mauka) zortzi abesti berri dakartza. Berriak bai, baina erabat identifikagarriak; izan ere, 80ko hamarkadako rockari eusteaz gain, Andoni Basterretxearen ahotsak orduan bezain bereizgarria izaten jarraitzen du. Bigarren etapa honek 2019an Iñigo Muguruza taldekideari egindako agur omenaldian du sorburua, oraingoan Haritz Harreguyrekin. Diskoa haren estudioan eta gidaritzapean grabatu dute, hark ekoitzi du, eta taldekide bihurtu da (gitarra). Gainera, 80ko hamarkadan bezala jarraitzen dute Juantxo Yurritak (bateria) eta Patxi Irisarrik (baxua). Birari ere ekin diote: ekainaren 17an, Azkena Rocken izango dira. Hurrengo hilean, berriz, 1ean EH Zuzenean Festibalean eta 30ean Hatortxu Rocken.\nEKINEZ jaialdia ospatuko da Bergaran ekainaren 10ean eta 11n. Ekinez Musika Elkarteak antolatuta, Euskal Herriko rock, punk eta oi! eszenako 15 talde baino gehiago batuko dira Agorrosin futbol zelaian. Besteak beste, Johhny Gerriwelt, Rotten XIII, Brigade Loco, Kaleko Urdangak, Unidad Alavesa, Iheskide, Labana eta Neallta Fola. Jaialdiaren helburua da “egungo Euskal Herriko musika eszena alternatiboari dagokion lekua ematea eta Bergarako herritarrei musika hauek gerturatzea”.\nGaztelupeko Hotsak, 2021\nHitzik gabeko musika pieza melodikoekin osatu du Arzuagak bere azken diskoa. Musikariak “proiektu intimo” gisa definitu du lana, 13 abesti dakartzana, pandemian etxean sortutako konposizioak direlako. Pianoa baino ez du erabili horretarako, preseski instrumentu horretarako sortutako kantuak baitira; horregatik banatzen dira, diskoarekin batera, partiturak ere. Ander Tejerinaren laguntzaz grabatu du.\nTalde irundarraren bigarren lana da. Zortzi urte joan dira Xabik, Borjak eta Anderrek lehen diskoa kaleratu zutenetik, baina orduko doinuei eta erritmoei eutsi diete bost kantuz osatutako argitalpen honetan. Oinarri izan omen dituzte, kantu batzuen hitzetan, Ngûgî wa Thiong'o, Joseba Sarrionandia eta Louise Michelen lanak. Bonberenea estudioan grabatu dute diskoa, Karlos Osinaga teknikariarekin.


Esperientzia handia izateaz gain, zerbitzua gure bezeroek ulertuko luketen eran ulertzen saiatzen garela kontuan hartzen badugu, gogobetetasun-maila altua izaten da horren emaitza. Ohikoa izaten da ahoz aho zabaldutakoaren ondorioz bezero berriak geureganatzea eta haiek gogobetetasun horren berri ematea.\nKasu eta behar ezberdinei egokitutako prozedura arinen bitartez eskaintzen ditugu gure zerbitzuak eta eskaera edo lan-ekimen guzti-guztiak – baita sinpleenak ere- burutzen ditugu.\nLaguntza Teknikoko Zerbitzuaren (LTZ) bitartez, era guztietako arazoak, eskaerak edo ekimenak artatzen ditugu. Komenigarria izan daiteke gainerako zerbitzuekin osatzea, baina egiatan, behar guztiei erantzuteko gai gara LTZ zerbitzuaren bitartez.\nAldizkako laguntza zerbitzua:\nBezeroarekin lankidetza estuan, eskaintzen dugu aldizkako zerbitzu hau eta hallekin adostutakoa izaten da; zerbitzu honen helburua da sistema eta ekipamenduak zaintzea, horien etengabeko eraginkortasuna eta hobekuntza areagotzea eta erabiltzaileek sistema eta ekipamendu horiekin duten harremana hobetzea.\nTeknologia hauek saihestu ezin den eta behar bezalako arreta behar dutela onartzen dutenei laguntza-bonuekin erantzun diegu; zerbitzu honek jabetzaren kostu horiek aurreikusi eta kontuan hartu izana saritzen du.\nGorabehera edo behar askori irtenbide bizkorrak ematea ahalbidetzen duen tresna boteretsua da. Bera bakarrik baliagarria den arren, gomendagarriagoa da laguntza-bonoei lotuta.\nParke informatiko askotan, ekipamendu batzuek mendekotasun handiak izaten dituzte; horregatik, aztertu egin beharko litzateke bikoizketak egin edo arazo fisikoek ekipamendu horiengan izan dezaketen inpaktua minimizatuko duen mantenu-kontratu bat egin.


Maiatzaren 24an txotx egizu sagardo botila batekin eta sare sozialetan partekatu! – Usurbil Eginez\nMaiatzaren 24an txotx egizu sagardo botila batekin eta sare sozialetan partekatu!\nUsurbilgo Sagardo Egunaren Lagunak elkarteak aurtengo Sagardo Eguna ez dela ospatuko jakinarazi zuen apirilaren 15ean kaleratutako ohar baten bidez. XXXIX. edizioa ospatzekoa zen aurten, baina koronabirusak eragindako egoeraren aurrean egoera zaila dela eta, antolatzaileek ez egitea erabaki zuten. Maiatzaren 24an, Sagardo Egunean, kalean ez dugu elkartzeko aukerarik izango eta beraz, etxean sagardoaz gozatzeko aukera aprobetxatu beharko dugu.\nMaiatzaren 24an txotx egizu\nSagardoari eta sagardo ekoizleei gorazarre egiteko proposamen bat iritsi da Noaua!tik: “Maiatzaren 24an txotx egizu sagardo botila batekin eta sare sozialetan partekatu!”. Atera argazkia edo bideoa eta erabili #sagardoeguna eta #UsurbilgoSagardoEguna traolak.\nNoaua! astekariak herriko sagardoa eskuratzeko informazioa plazaratu du. Herriko dendetan edota Alkartasuna kooperatiban eskura daitezke sagardo botilak. Azken honetan Aginaga, Aialde Berri, Arratzain, Astiazaran, Saizar eta Urdairako sagardo botilak dituzte salgai.\nBeste aukera bat ere badago sagardo botilak erosteko, zuzenean sagardotegiei erostea: “6.000 biztanle ditu Usurbilek. Maiatzaren 24rako dozena bat botila erosiko balira biztanleko, bultzadatxo polita emango litzaieke sagardotegiei eta herriko saltokiei. Ez utzi azken ordurako eta eskura ezazu herriko sagardoa”.\nPosted on 2020/05/18 by usurbileginezPosted in Orokorra\nAurrekoa Aurreko sarrera: Usurbilgo Udalak ezohiko amonio kontzentrazioa topatu du Zubietako Arkaitz errekako uretan\nHurrengoa Hurrengo sarrera: Elektric Kids, Zumarte Musika Eskolako talde gaztearen bideoklipa ikusi nahi?


Enbataren zirimolan | Enbata\nAccueil / Articles / Comprendre / Chroniques / Enbataren zirimolan\n« Continuer à travailler\nEmbata Zikina »\nLe JPBko argazkia\nDaniel Landart-en memorio liburu berri bat abertzaletasunaz eta euskaltzaletasunaz mintzo\n«Enbataren zirimolan» liburuari esker, Enbata barne-barnetik ezagutu zuen norbaiten lekukotasun zuzena badugu, Daniel Landart hamar bat urtez egon baitzen mugimendu hartan, 1965tik 1974a arte.\nFuntsean, aitzinsolasa egin dion Jean-Louis Davant idazle eta historialariak hauxe dio : «Milesker Daniel zure lan guzien ekarpen eta emaitzez. Gainera zure oroitzapen horiek argitaratuz, garai hartako historia ikertu nahi luketenei laguntza baliosa ekartzen diezu.»\nLiburuko lehen kapituluko aipagaiak hauek dira : zein ziren Enbatako militante soil baten eginbeharrak, Aberri Egunak, deputatu eta kantonamenduko bozak, militanteen arteko tira-birak eta urrakoak, Francoren diktaturari ihes etorri errefuxiatuak, gose grebak, hainbeste manifestaldi turismo politikaren salatzeko, edota laborarien eta langileen sustengatzeko…\nBigarren kapituluaren funtsa aldiz : euskalgintza. Lehenik militante gisa, antzerki, bertsulari eta literatura alorretan eraman dituen urratsak. Gero, hogeita bost urtez, euskal kultura sustatzeko sortu egitura profesionaletan, eta bereziki, Euskal Kultur Erakundeko zuzendariorde izanez nolako aldaketak ikusi dituen.\nLiburu honen bidez, Daniel Landartek eskertu eta omendu nahi ditu, lehenik, Enbatako bere lagun ohiak, baita ere, euskal populuaren eskubideak suharki zaintzen dituzten guziak : “Horietarik bakar batzuk baizik ez dira herritarren memorian geldituko, baina bakoitzak merezi zuen aipatua izatea, ekarpen ttipienak berak, osatzen eta handitzen baitu Euskal Herriko historia”.